Austrália proti Slovákom aj s Kyrgiosom a Tomicom

Do boja o Svetovú skupinu v Davisovom pohári má domáci tím zatiaľ najsilnejšie zloženie.

SYDNEY. Nick Kyrgios, Bernard Tomic, John Millman, James Duckworth, Sam Groth a deblový špecialista John Peers sú v širšom kádri austrálskej tenisovej reprezentácie na stretnutie so Slovákmi v play-off o svetovú skupinu Davisovho pohára. Kapitán domácich Lleyton Hewitt teda bude musieť v najbližších hodinách zredukovať šesticu na štvoricu, zároveň mu však zostane nárok urobiť dve zmeny pred žrebom programu, ktorý sa uskutoční vo štvrtok 15. septembra. Šéf realizačného štábu hostí Miloslav Mečíř oznámi svoju oficiálnu predbežnú voľbu v utorok."Musíme zvíťaziť, aby sme sa udržali medzi elitou pre budúci rok, a všetci chalani sú odhodlaní a pripravení dosiahnuť úspech," povedal Hewitt pre spravodajstvo národnej asociácie TA. Kyrgios figuruje na 16. priečke v singlovom renkingu, Tomic sa nachádza na 19. pozícii, Millmanovi patrí 66. post, Duckworth je na 195. mieste a Groth na 228. stupienku, ale už bol aj 53. vo dvojhre a 24. vo štvorhre (v tej je aktuálne 79.). Peers je v debli šestnásty. "Bernard a Nick sú pevne etablovaní v Top 20, Sam sa v ostatných dvoch rokoch v tejto súťaži osvedčil a disponovanie deblovým špecialistom Johnom je veľkou výhodou. Zároveň ma teší, že do tímu môžem zahrnúť Jamesa Duckwortha a Johna Millmana. Obaja predviedli skvostné výkony na US Open a dodávajú nám flexibilitu," skonštatoval dvojnásobný grandslamový šampión Hewitt. "So Slovenskom sme ešte nehrali. V Martinovi Kližanovi a Lukášovi Lackovi má nebezpečných hráčov a my budeme musieť predviesť náš najkvalitnejší tenis, aby sme uspeli," predznamenal 35-ročný rodák z Adelaide Hewitt. Nad účasťou Kyrgiosa visí zdravotný otáznik. V sobotu nedohral 3. kolo dvojhry na grandslamových US Open v New Yorku proti Ukrajincovi Iľjovi Marčenkovi pre zranenie v bedrovej oblasti a povedal: "Budem úprimný, teraz sa vôbec nezaoberám Davis Cupom. Dúfam, že môj stav sa včas zlepší. Samozrejme, že chcem hrať, ale momentálne na ten zápas naozaj nemyslím."


PREZIDENTSKÉ VOĽBY 2019Čaputová postúpila a je rada, že nebude čeliť extrému (minúta po minúte)

Minúta po minúte

Výsledky

Analýza

Stĺpček

Fotogalérie

Čaputovej štáb

Šefčovičov štáb

Harabinov štáb

Fotogalérie zo štábov

Incident v Medzanoch

Akí boli prezidenti

1:23 Minútu po minúte sme ukončili, ďakujeme za pozornosť. 1:02 V štábe Čaputovej sa oslavuje, víťazka volieb dáva médiám rozhovory a medzi podporovateľmi sa ozývajú spokojné pokriky a povzbudzovanie.  00:58 Víťazka volieb predstúpila pred médiá so svojím záverečným vystúpením približne o pol jednej nadránom. Pôsobila spokojne, ale i unaveene. Najprv povedala slovo ďakujem v piatich jazykoch, potom ďakovala svojej rodine, tímu i podporovateľom. Zagratulovala aj Marošovi Šefčovičovi k jeho postupu. "Som rada, že nebudeme musieť, on ani ja, čeliť extrému," povedala Čaputová. K otázke, aký je rozdiel medzi ňou a Šefčovičom povedala, že ide najmä o to, ako sa pozerajú na súčasný stav spoločnosti. "K tejto ponuke som pristúpila s názorom a diagnózou na súčasný stav na Slovensku. Obsahuje aj prípady káuz a príbehov, s niektorými súvisí Smer. Čo považujem za dôležité je kritický pohľad na aktuálnu situáciu na Slovensku a vyvodzovanie zodpovednosti," dodala. Na rozdiel od Harabina vraj indície o manipulovaní volieb vraj nemá. Na margo tohto protikandidáta dodala, že je pre ňu náročné predstaviť si, ako sa Harabin vráti do funkcie sudcu. Ak by vraj pred druhým kolom dostala ponuku na spoločné stretnutie s predstaviteľmi cirkvi, rada by sa ho zúčastnila. Sama ho však iniciovať nebude. 00:48 Čaputová sa neplánuje vyjadrovať k predstaviteľom cirkvi. Pri prípadných kritických vyjadreniach sa k nim mieni postaviť v rámci kresťanských hodnôt, takže ich nebude súdiť. Pluralita názorov je podľa nej v konečnom dôsledku prospešná. 00:42 Čaputová si stojí za tým, že je občianskou kandidátkou, aj keď sa netají tým, že hlavnou motiváciou jej kandidatúry bola politika vládnej strany Smer. 00:39 Zuzana Čaputová odkázala konzervatívnym voličom, že im dokáže ponúknuť hodnotu lásky k blížnemu.  00:15 Atmosféra v štábe Zuzany Čaputovej je dobrá, podporovatelia kandidátky sa medzi sebou rozprávajú zväčša s úsmevom.  Pri každom ďalšom náraste percent v priebežných výsledkoch zaznie jasot. Oslavy sú však stále pomerne mierne. Kandidátka vystúpi s ďalším vyhlásením o pol hodiny. Slová podpory jej opätovne vyslovil Robert Mistrík, podľa ktorého je Čaputovej víťazstvo "signál, že krajina sa hýbe k lepšiemu". "Je to veľké víťazstvo pre Slovensko a som rád, že som sa zachoval, ako som sa zachoval. A že to malo zmysel," povedal Mistrík. Pripustil, že Čaputovej prenechal reklamné plochy, ktoré mal pôvodne objednané pre seba pred druhým kolom volieb. "Prenechal som jej bilbordy a megabordy po celom Slovensku. Sám som sa prihlásil a túto možnosť jej ponúkol," povedal Mistrík s tým, že sa stretol s nadšenou reakciou. Komentovať to, či v ďalšom období vstúpi do politiky alebo sa z nej stiahne, nechcel. "Dnes je veľká hviezda Zuzana, toto nie je otázka dňa," reagoval. Ani v ďalších slovách však vstup do politiky nevylúčil. 23:56 Čaputová je po zverejnení priebežných výsledkov optimistická, no postup do druhého kola ešte neoslavuje.  "Zatiaľ k tým číslam pristupujem s pokorou a optimizmom," komentovala prvé čísla Čaputová, podľa ktorej to odráža volanie ľudí po zmene a po iných názoroch, než mali dosiaľ vládnuci politici. Svoje víťazstvo už po prvom kole volieb nepredpokladá, no dúfa, že jej protikandidátom sa stane Maroš Šefčovič. "Považujem ho za politika, ktorý síce reprezentuje iné politické názory a ponúka iné riešenia, ale v zásade sa drží faktov," vysvetlila Čaputová. Pred druhým kolom volieb by vraj chcela osloviť aj tých voličov, ktorí ostanú nereprezentovaní, vrátane konzervatívcov. Tých si podľa vlastných slov už získava. "Už teraz sa tak deje. Vychádzam zo správ, prejavov, reakcií, ktoré mi prichádzajú," dodala Čaputová. V ďalších dňoch sa vraj vráti do regiónov, keďže chce ostať v kontakte s ľuďmi. K niektorým formám antikampane dodala, že si robí právnu analýzu, či by nemala podniknúť aj právne kroky. 23:51 Čaputovej partner Peter Konečný pre ňu odhaduje volebný výsledok na 49,5 percenta. Na druhom mieste očakáva tesný súboj Šefčoviča s Harabinom. O tom, aká by bola jeho rola ako prvého pána v prípade celkového víťazstva Čaputovej zatiaľ vraj ešte nevie, keďže sa o tom ešte nebavili a sám to nemá celkom premyslené. "Pripadá mi však smiešne hľadať si miesto na lodi, ktorá ešte ani nedorazila," povedal. Na antikampaň, ktorá sprevádzala finále doterajšej kampane sa podľa neho celkom zvyknúť nedá. Je však rád, že dosiaľ prichádzala skôr z "médií, od ktorých sa to čakalo". K prerobenej fotografii Čaputovej, ktorej konšpiračný časopis Zem a vek prerobil nos do podoby, aká sa objavuje v antisemitských kampaniach dodal, že ho to úplne neprekvapilo. "Mám pocit, že to je dobré, lebo sa tým možno definitívne sprofanovali," reagoval. 23:43 Čaputová má po sčítaní hlasov z takmer tretiny volebných okrskov má najväčšiu podporu. Po sčítaní 1825 z 5 940 okrskov vedie so ziskom 175 056 hlasov oprávnených voličov, čo predstavuje 38,87 percenta hlasov. Do druhého kola prezidentských volieb by podľa týchto predbežných údajov postúpil so Zuzanou Čaputovou Maroš Šefčovič so ziskom 84 824 hlasov, teda so ziskom 18,83 percenta hlasov voličov. 23:38 Kandidátka Čaputová si po prehodnotení svojej bezpečnostnej situácie s odborníkmi najala osobných strážcov. Čaputová vystúpi s ďalším vyhlásením po spočítaní väčšieho počtu volebných okrskov. 23:35 Čaputová je favoritkou na prezidentku aj podľa prieskumu agentúry AKO, ktorý robili tesne pred sobotňajším prvým kolom. 23:34 Zuzana Čaputová vystúpila pred novinárov. 23:22 Zuzana Čaputová by sa mala vyjadriť pre médiá najskôr o 23:30.  V najnovších prieskumoch aj priebežných výsledkoch vedie pred Marošom Šefčovičom s výrazným náskokom. Avizovala, že dnešný večer strávi s najbližšími - či už rodinou, alebo jej tímom. Atmosféra je pokojná, novinári sú však od Čaputovej tímu oddelení. Niektorí členovia Progresívneho Slovenska, ktorého je Čaputová podpredsedníčkou, medzi novinárov na chvíľku prichádzajú. 22:45 Do centrály Zuzany Čaputovej prišiel Robert Mistrík, ktorý bol pôvodne jej súperom. "Verím vo víťazstvo," odhadol výsledky. Na otázku, či mu nie je ľúto, že na mieste Čaputovej mohol byť on, odpovedal nepriamo. "Je to náš spoločný večer a verím v spoločné víťazstvo," odpovedal Mistrík, ktorého v Design Factory sprevádza manželka. 22:30 Aj keď Čaputovú podporili pred voľbami mnohé známe osobnosti, na výsledky v bratislavskej Design Factory s ňou osobne nečakajú.  Kandidátka vsadila na skromnejšiu udalosť a jej štáb vsádza na zviditeľňovanie samotnej Čaputovej, od ktorej nechce odvádzať pozornosť. V doterajšej kampani ju podporili známi ľudia ako herec Marián Labuda ml., herečka Zuzana Fialová, spisovateľ Michal Hvorecký, riaditeľ činohry SND Michal Vajdička či bratislavský primátor Matúš Vallo. V štábe Čaputovej je však zatiaľ uvoľnená nálada, jej spolupracovníci veria v hladký postup do druhého kola. K prítomným sa už pridal aj poslane Miroslav Beblavý zo Spolu. Pri príchode povedal, že výsledky si zatiaľ netrúfa odhadovať. 22:02 Zuzana Čaputová sa k priebehu volieb bližšie vyjadrí až o pol dvanástej, chce totiž počkať na skončenie moratória, ktoré trvá do 23:16.  Zatiaľ trávi večer spoločne s podporovateľmi, zväčša ďalšími členmi Progresívneho Slovenska. Médiá ich zatiaľ pozorujú z priestorov oddelených sklenou stenou, priamy vstup medzi hostí nemajú. 21:24 Aj keď si Čaputová netrúfa odhadovať výsledky, verí že ten jej ju dostane do druhého kola.  "Posledné prieskumy boli veľmi priaznivé, ale odvtedy prešlo veľa vody," povedala pre médiá. 21:12 Čaputová bude volebné výsledky očakávať s okruhom ľudí, s ktorými na predvolebnej kampani spolupracovala najužšie.  V centrále je už šéf Progresívneho Slovenska Ivan Štefunko či Martin Poliačik a Michal Truban. Čaká sa aj na príchod Roberta Mistríka, ktorý bol pôvodne protikandidátom favoritky volieb, no po svojom odstúpení Čaputovú podporil . Samotnú kandidátku pri príchode do centrály sprevádzala Čaputovej dcéra aj tiež partner - hudobník, textár a fotograf Peter Konečný. 20:41 Približne o pol deviatej prišla do svojej volebnej centrály na Bottovej ulici v Bratislave favoritka volieb Zuzana Čaputová. Pocity má podľa vlastných slov dobré, no odhadnúť výsledky si podľa vlastných slov netrúfa. "Hádam to bude na postup," povedala. V prípade, ak postúpi, by mala druhom kole volieb ako súpera radšej kandidáta Smeru Maroša Šefčoviča. "Bolo by lepšie, ak by to bol kandidát, ktorý nepredstavuje extrémne názory. Teda pán Šefčovič," dodala Čaputová. Svoj hlas v prezidentských voľbách 2019 už odovzdala aj Zuzana Čaputová. Pre veľký záujem aj zahraničných médií mali voliči v Pezinku problém dostať sa do volebnej miestnosti, niektorí boli zaskočení prítomnosťou toľkých médií a obávali sa snímania kamier. Čakanie na výsledky strávi Zuzana Čaputová s partnerom a dcérami doma, neskôr sa presunie do Bratislavy, kde strávi volebnú noc. Po tom, ako odvolila na Materskej škole v Pezinku, pre médiá povedala, že sama je na výsledky zvedavá, keďže tento týždeň nemala k dispozícii žiadne čísla z interného prieskumu. "Je to zaujímavý pocit, pre mňa to nie je iba o dnešnom dni, vnímam to ako zavŕšenie niekoľkomesačnej snahy," povedala. Tieto voľby považuje za špecifické, keďže sa k nim podľa nej viaže silné volanie po zmene. "V istom zmysle možno stojíme na križovatke, aj z hľadiska straty alebo budovania dôvery verejnosti, aj z hľadiska zahranično-politickej orientácie,"povedala s tým, že za významné považuje nielen voľby prezidenta, ale aj májové eurovoľby a budúcoročné parlamentné.


Sójové náhrady mäsa – je zdravé ich jesť?

Do svojho jedálnička ich s obľubou zaraďujú najmä vegetariáni. Odborníkov sme sa spýtali, či robia dobre.

Sója je hojne využívaná v gastronómii, a to predovšetkým ako obľúbená rastlinná náhrada živočíšnych výrobkov. Obsahujú ju napríklad tofu, tempeh, rastlinné mlieka, cukrovinky i rozličné polotovary. V mnohých prípadoch je sója súčasťou výrobku aj bez toho, aby to človek zaregistroval, napríklad v podobe sójového lecitínu, ktorý sa využíva ako emulgátor v potravinách. O tejto strukovine sa však už dlhé roky vedú vášnivé debaty, pričom je v niektorých prípadoch oslavovaná za obsah minerálov a vitamínov, a v iných kritizovaná za negatívny dopad na ľudské zdravie. „Sója je zo všetkých strukovín najhoršie stráviteľná a nie je jedno, ako sa podáva,“ upozorňuje gastroenterologička Alexandra Danningerová Molnárová a dodáva, že táto strukovina by nemala byť preferovanou potravinou. Základom je však pochopiť, ako vyzerá jej zdravá podoba a ktorému sójovému výrobku sa radšej vyhnúť. Spotrebitelia by mali prihliadať najmä na to, či konzumujú fermentovanú alebo nefermentovanú sóju. Fermentácia je spôsob kvasenia, ktorý sóju zbavuje jej prirodzených toxínov – anti-nutričných faktorov, a tým ju podľa lekárky robí pre ľudské zdravie prospešnú. V opačnom prípade zabraňujú toxíny a iné látky, ako napríklad goitrogény, správnej funkcii štítnej žľazy a enzýmov tráviacich bielkoviny, a môžu tiež spôsobovať hormonálne problémy. Práve narušenej hormonálnej hladiny sa v súvislosti so sójou ľudia boja. Spájajú si ju s fytoestrogénom, ktorý táto strukovina obsahuje. Fytoestrogén sa však nerovná estrogénu, jeho účinky sú ženským pohlavným hormónom iba podobné a v istých prípadoch ich funkciu aj blokujú. Fytoestrogény sa pritom podľa výživovej odborníčky Evy Blaho nachádzajú okrem sóje aj v jablkách, červenej repe, kapuste, mrkve, čerešniach, kukurici, jačmeni, hrášku, zemiakoch, fazuli a množstve ďalších plodín. „Úplne vyhnúť sa im nedá. A v dnešnej dobe je oveľa viac pravdepodobné, že nadmerné množstvo syntetického estrogénu sa do nášho tela dostane pitnou vodou, ako konzumáciou sóje,“ tvrdí Eva Blaho. Čo teda samotné náhrady mäsa a výrobky, ktoré sa bez sóje nezaobídu? Ako rozpoznať fermentovanú a nefermentovanú sóju? Pre zdravie bezpečné a prospešné výrobky z fermentovanej sóje poznáme najmä z ázijskej kuchyne. Ide o kvalitné tradičné sójové omáčky, tempeh ako náhrada mäsa či syra, miso pasta do polievok či nátierok a sójový syr natto. Odporúča ich aj Eva Blaho ako vhodnú alternatívu živočíšnych výrobkov, avšak iba na občasnú konzumáciu. „Ani mäso a ani sója by sa na našom jedálničku nemali objavovať denne. V prípade sóje stačí jedenkrát týždenne a ideálne vo fermentovanej forme. Tofu stačí raz mesačne a sójové granuláty naozaj len výnimočne, až vôbec,“ radí. Sóju na našom trhu však poznáme aj v spomínanej nefermentovanej podobe ako je tofu či sójové kocky, respektíve v podobe sójových bielkovín, ktoré obsahujú najmä vegetariánske polotovary a sójové nápoje. „Konzumovať nefermentované výrobky je absolútne nezdravé,“ tvrdí gastroenterologička Alexandra Danningerová Molnárová. Výživová poradkyňa Eva Blaho ju dopĺňa, že každý vegetarián alebo človek, ktorý obmedzuje príjem mäsových výrobkov, by mal dbať na vyvážené zloženie svojho jedálnička. Bielkoviny v ňom by teda mali pochádzať z rôznych zdrojov a v správnych kombináciách. Rozumný výber tak platí aj v prípade sójových mäsových alternatív, pri ktorých netreba zabúdať na pozorné čítanie zloženia a informovanie sa o spracovaní výrobku.


Pellegrini bude o blížiacej sa kríze hovoriť s podnikateĺmi

Pellegrini chce rokovať o opatreniach, ktoré majú Slovensko na krízu pripraviť.

BRATISLAVA. Predseda vlády Peter Pellegrini (Smer) sa v septembri stretne s predstaviteľmi najdôležitejších slovenských podnikov. Premiér plánuje s podnikateľmi rokovať o opatreniach, ktoré by mali Slovensko pripraviť na blížiacu sa ekonomickú krízu, informoval v pondelok Úrad vlády SR. Termín stretnutia zatiaľ nespresnil. "Premiér chce so zástupcami priemyslu hovoriť o opatreniach, ktoré budú garantovať stabilitu slovenskej ekonomiky v nasledujúcich zložitých časoch a zároveň prispejú k zmierneniu dosahov prípadnej svetovej ekonomickej krízy," uviedol tlačový odbor Úradu vlády SR. Pellegrini avizoval stretnutie s podnikateľmi už v počas augusta po tom, čo Národná banka Slovenska zverejnila údaje o výraznom medziročnom poklese tempa rastu ekonomiky za 2. štvrťrok na 1,9 % hrubého domáceho produktu. Analytici už niekoľko mesiacov upozorňovali na príznaky postupného ochladzovania ekonomiky a na ohrozenie cieľa vyrovnaného rozpočtu verejných financií. Podnikateľom sa zas nepáčili kroky vlády a parlamentu, ktorými sa podľa nich zhoršuje podnikateľské prostredie. Podobné stretnutie s podnikateľmi Pellegrini absolvoval už koncom februára, keď rokoval so zástupcami Zväzu automobilového priemyslu SR o podpore výroby automobilov na Slovensku. Zamestnávateľom vtedy sľúbil, že vláda nebude prijímať v priebehu roka také opatrenia, ktoré by mali zásadný vplyv na rast výrobných nákladov, a tým aj na konkurencieschopnosť firiem. Pellegriniho kabinet sa vtedy zhodol aj na zdvojnásobení daňového superodpočtu na výskum a vývoj, na spustení špeciálneho programu na výstavbu nájomných bytov či na zvýšení príspevku na bývanie pre zamestnancov.


Najbohatší Brit rozširuje svoj vplyv, po tíme Ineos kúpil aj klub z Ligue 1

Jim Ratcliffe opäť investoval do športu.

BRATISLAVA. Chemická spoločnosť Ineos, ktorú vlastní tretí najbohatší Brit Jim Ratcliffe, pokračuje v investíciách vo svete športu. Najnovšie pribudol do portfólia firmy francúzsky futbalový klub OGC Nice, ktorý mal spomenutý miliardár kúpiť za 100 miliónov eur. "Bolo to dlhá cesta, aby sme sa dostali do tohto bodu. Obzerali sme sa po viacerých tímoch. Našimi základnými kritériami boli hodnota a potenciál, Nice tieto predpoklady splnilo," cituje Ratcliffa portál BBC.com. Šesťdesiatšesťročný finančník dal o sebe vedieť predovšetkým kúpou cyklistického tímu Sky, ktorý sa od mája premenoval na Ineos a Kolumbijčan Egan Bernal v jeho farbách triumfoval na júlových pretekoch Tour de France. Ratcliffe navyše prostredníctvom spoločnosti Ineos vlani investoval cez 120 miliónov eur do britského jachtárskeho družstva na Americkom pohári. Na futbalovú scénu vstúpila táto chemická firma v roku 2017, keď získala švajčiarsky druholigový tím z Lausanne. "Pri tomto klube sme urobili niekoľko chýb, ale rýchlo sa učíme. Zaváhania napravíme a čoskoro uvidíme pozitívny výsledok. Všetky kluby potrebujú byť úspešné na ihrisku aj mimo neho, takže Nice nebude výnimka," dodal Ratcliffe. Futbalisti Nice sú momentálne na štvrtej priečke tabuľky najvyššej francúzskej súťaže, keď vo dvoch zápasoch ročníka 2019/2020 získali plný počet šiestich bodov. V minulej sezóne Ligue 1 obsadili konečné siedme miesto.


Drucker si za súťažou stojí. Beblavého slová o karteli označil za hypotetické

Súťažné podmienky majú 106 strán, pracoval na nich tím odborníkov.

BRATISLAVA. Minister zdravotníctva Tomáš Drucker (nominant Smeru) nevylučuje, že v prípade špekulatívnych ponúk by sa mohlo zrušiť centrálne obstarávanie na CT prístroje pre nemocnice. Šéf rezortu zdravotníctva v pondelok deklaroval, že ministerstvo má "úprimný" záujem o čo najlepšiu súťaž s maximálnym dôrazom na transparentnosť. Podľa jeho odhadu by CT prístroj mohlo takto kúpiť asi 50 nemocníc. Drucker si za súťažou, ktorej nastavenie minulý týždeň kritizoval nezaradený poslanec Miroslav Beblavý, stojí. Verí, že je pripravená dobre. Na jej príprave mal od mája do júla pracovať tím odborníkov, súťažné podmienky majú 106 strán. Beblavého vyjadrenia o možnom karteli, ktorý by mala súťaž umožniť, označil Drucker za hypotetické. Zdá sa mu, ako by poslancovi scenár niekto podsunul. Ministerstvo už v piatok  oznámilo, že predĺži lehotu na predkladanie ponúk do súťaže na centrálny nákup o desať kalendárnych dní. Pôvodne sa mali otvárať v pondelok. Ministerstvo podmienky súťaže ešte raz dôsledne posúdi, nie je tak vylúčené, že sa upravia. "Aby sme si prešli všetky pripomienky, netvárim sa, že sme bez chyby," poznamenal Drucker. Súťaž však označil za štandardnú s tým, že sa do nej môže prihlásiť akýkoľvek uchádzač. Poslanec Beblavý v piatok vyhlásil, že súťaž na centrálny nákup CT prístrojov je potrebné zrušiť a urobiť ešte raz. Tvrdí, že nejde o skutočnú súťaž, ale o manažovaný kartel, pričom zmenenými postupmi by bolo možné ušetriť šesť až desať miliónov eur. Samotný centrálny nákup považuje za dobré riešenie, nepáči sa mu však jeho nastavenie. Predpokladaná hodnota rámcového kontraktu je do 40,6 milióna eur, ukončenie súťaže sa očakáva v 4. kvartáli tohto roka. Súťaž bude rozdelená na časti, podľa výkonnosti a určenia CT prístroja. V každej budú dvaja víťazní uchádzači elektronickej aukcie, s ktorými sa uzavrie rámcová dohoda na obdobie troch rokov. Ešte pred dodávkou CT prístroja v konkrétnej špecifikácii pre danú nemocnicu bude opäť realizovaná elektronická aukcia medzi týmito uchádzačmi, z ktorej vyjde víťazný dodávateľ. Cez zmluvu budú môcť nakupovať nielen štátne nemocnice, ale aj neziskové organizácie či regionálne nemocnice pod vyššími územnými celkami.


Komisárka OSN pre ľudské práva kritizovala rozpad právneho štátu vo Venezuele

Za posledný rok a pol bolo pri bezpečnostných operáciách vo Venezuele zabitých takmer 7000 ľudí.

ŽENEVA. Vysoká komisárka OSN pre ľudské práva Michelle Bacheletová vyjadrila v piatok poľutovanie nad rozkladom právneho štátu vo Venezuele s tým, že poukázala na útoky namierené proti miestnym politickým oponentom a aktivistom vrátane ich mučenia a zabíjania. Informovala o tom agentúra AFP. "Vo Venezuele došlo k narušeniu základných inštitúcií a právneho štátu," povedala Bacheletová na zasadnutí Rady OSN pre ľudské práva v švajčiarskej Ženeve. Komisárka OSN tam predstavila vo štvrtok večer zverejnenú správu o stave vo Venezuele, ktorú vypracovala po svojej júnovej návšteve v tejto juhoamerickej krajine. V zmienenej správe sa uvádza, že podľa údajov priznaných Caracasom bolo za posledný rok a pol pri bezpečnostných operáciách vo Venezuele zabitých takmer 7000 ľudí. V mnohých prípadoch mohlo podľa nej dôjsť k zabíjaniu bez riadneho súdneho procesu. Bacheletová preto vyzvala na riadne a plné vyšetrovanie s tým, aby bola vyvodená zodpovednosť voči páchateľom. Bacheletová v tejto správe ďalej pripisuje zodpovednosť za situáciu špeciálnym jednotkám venezuelskej polície a žiada zodpovedné úrady o "rozpustenie" tohto elitného komanda. "Naša správa zaznamenala, že útoky proti skutočným alebo predpokladaným politickým oponentom a obhajcom ľudských práv sa pohybujú na škále od hrozieb a vymysleného prenasledovania až po svojvoľné zadržiavanie, mučenie, zlé zaobchádzanie, sexuálne násilie, zabíjanie a násilné zmiznutie," povedala komisárka v Rade OSN. Varovala taktiež, že vo Venezuele došlo "opakovane k použitiu nadmernej a smrteľnej sily proti demonštrantom ". Bacheletovej správa sa zameriava na posledných 18 mesiacov a bola zverejnená po júnovej komisárkinej návšteve vo Venezuele. Vo Venezuele trvá už päť rokov politická a hospodárska kríza, ktorá spôsobuje prudký pokles dostupnosti základných tovarov, potravín, liekov a služieb vrátane dodávok elektriny a plynu. Tisíce Venezuelčanov v dôsledku kritických podmienok denne opúšťajú svoju krajinu a odchádzajú do susednej Kolumbie.


Holandsko zrušilo za dva roky platnosť cestovných pasov 300 džihádistov

Opatrenie sa týka zväčša občanov neholandského pôvodu, ktorí získali pasy po viac ako päťročnom pobyte v Holandsku.

HAAG. Holandsko zrušilo v priebehu uplynulých dvoch rokov platnosť cestovných pasov 300 predpokladaných džihádistov. Informovali o tom tamojšie oficiálne zdroje. V danom prípade ide o občanov neholandského pôvodu, ktorí získali cestovné pasy po viac ako päťročnom pobyte v krajine tulipánov. Väčšina týchto ľudí sa podľa slov Dicka Schoofa z protiteroristickej služby, ktoré odzneli vo vysielaní tamojšieho rozhlasu, zdržiava na území Sýrie a Iraku, kde bojujú v radoch tzv. Islamského štátu, či teroristických organizácií blízkych al-Káide. Asi 40 z nich naďalej žije v Holandsku. Predmetné opatrenie umožňuje vyvolanie poplachu okamžite pri pokuse prekročiť holandské štátne hranice s využitím predmetného cestovného pasu. Opatrenia majú tiež zabrániť jeho využitiu pri eventuálnych cestách držiteľov dokumentov do iných krajín. Krok by mal minimalizovať aj riziko teroristického útoku zo strany do krajiny vracajúcich sa džihádistov. V prípade osôb, ktoré naďalej žijú v krajine, je cieľom obmedzenie slobody ich pohybu. V Holandsku je stále v platnosti štvrtý (druhý najvyšší) stupeň teroristického ohrozenia, čo znamená reálne riziko teroristickej hrozby bez konkrétnych indícií.


V Južnom Sudáne ľudia aj po mierovej dohode podľa OSN hladujú

Viac ako šesť miliónov ľudí čelí extrémnemu hladu.

JUBA. V Južnom Sudáne je aj päť mesiacov po uzavretí mierovej dohody 1,5 milióna ľudí na pokraji vyhladovania a polovica populácie, viac ako šesť miliónov ľudí, čelí extrémnemu hladu. Informujú o tom Organizácia Spojených národov a juhosudánska vláda v správe, ktorú zverejnili v piatok. Bez pomoci pritom hrozí, že do mája tieto čísla ešte stúpnu - extrémnym hladom bude ohrozených viac ako 7,5 milióna ľudí a 260-tisícom z nich bude hroziť smrť vyhladovaním, čo predstavuje nárast o 70 percent oproti rovnakému obdobiu minulého roka.Skutočnosť, že aj mesiace po skončení občianskej vojny, počas ktorej zahynulo takmer 400-tisíc ľudí a milióny prišli o svoje domovy, obyvateľstvo stále hladuje, znepokojuje humanitárne organizácie. "Od minulého roka sa na celonárodnej úrovni nič nezlepšilo. To, že rovnaké množstvo ľudí má stále problémy s prístupom k základným potravinám, je začiatok znepokojujúceho trendu," vyjadrila sa Katie Rickard z organizácie REACH.


Slovenský plynárenský priemysel zvyšuje ceny plynu už od decembra

BRATISLAVA. Slovenský plynárenský priemysel (SPP) od decembra zvyšuje ceny za dodávku zemného plynu pre domácnosti v priemere o 6 %. Zvyšovanie cien plynu už schválil aj Úrad pre reguláciu sieťových odvetví (ÚRSO). „Mesačné preddavky sa pre odberateľov plynu od SPP z dôvodu zmeny ceny automaticky meniť nebudú. Vyúčtovacie faktúry budú zasielané až po ukončení riadneho vyúčtovacieho obdobia,“ informoval štátny dodávateľ plynu.V súvislosti so zmenou cien za dodávku plynu pre domácnosti od 1. decembra 2018 spoločnosť SPP – distribúcia stanoví pre všetkých odberateľov plynu od SPP odpočet spotreby formou typového diagramu dodávky, to jest odhadom, nie prostredníctvom fyzického odpočtu. „Zákazníci SPP majú možnosť nahlásiť stav plynomeru od 3. do 14. decembra tohto roka prostredníctvom zákazníckej linky SPP,“ konštatovala spoločnosť.Slovenský plynárenský priemysel je najväčším dodávateľom energií na Slovensku, ktorý v oblasti dodávky plynu priamo nadväzuje na viac ako 160-ročnú tradíciu slovenského plynárenstva. Od roku 2012 pôsobí aj na trhu dodávky elektriny. Celkovo využíva dodávky energií a ďalšie energetické služby SPP viac ako 1,3 milióna zákazníkov.


Vlaky RegioJetu v Česku zastavili pre bombovú hrozbu

V troch skontrolovaných vlakoch polícia žiadne bomby neobjavila.

PRAHA. Vlaky spoločnosti RegioJet v Česku zastavila v piatok popoludní e-mailová správa zaslaná médiám, podľa ktorej bol v niekoľkých z nich uložený nástražný výbušný systém. Hovorca RegioJetu Aleš Ondrůj Českému rozhlasu potvrdil, že polícia prehľadáva vlaky v staniciach Česká Třebová, Brno, Ostrava a Havířov. Povedal, že polícia "na základe anonymného oznámenia vykonáva vyšetrovanie v niektorých našich vlakových spojoch". Vlakové súpravy odstavila a kontroluje ich. Hovorca Národnej centrály boja proti organizovanému zločinu (NCPZ) Jaroslav Ibehej o pol siedmej informoval, že v troch skontrolovaných vlakoch polícia žiadne bomby neobjavila, ale ešte prehľadáva súpravy v Brne, Havířove a Ostrave. Súprava pri Pardubiciach je už skontrolovaná a bude pokračovať v ceste do Ostravy. Redaktorka Českého rozhlasu Petra Holinková z vlaku RegioJetu, ktorý stál pri obci Kostěnice vo Východočeskom kraji, hlásila, že museli vystúpiť aj s batožinou, ktorú kontroloval pes, a bola im vonku zima. Polícia im povedala, že vlak bude stáť asi hodinu až hodinu a pol. Napokon odišiel s meškaním dve hodiny a 15 minút. Spoločnosť RegioJet oznámila, že v nadväznosti na kroky polície zabezpečí, aby sa cestujúci dostali do cieľov svojich ciest s čo najmenšími komplikáciami. "Bezpečnosť je pre nás vždy prioritou. V minulosti sa však ukázalo, že tu nejde o bezpečnostné riziko, ale de facto trestnú činnosť vydierania, s ktorou si polícia dokázala poradiť a páchateľa veľmi rýchlo chytiť," citovali hovorcu Ondrůja české médiá.


USA predstavia izraelsko-palestínsky mierový plán bez ohľadu na Abbása

Zať a poradca amerického prezidenta vyhlásil, že dohoda je takmer hotová.

JERUZALEM. Jared Kushner, zať a poradca amerického prezidenta Donalda Trumpa sa v dnes zverejnenom rozhovore vyjadril, že administratíva čoskoro predstaví izraelsko-palestínsky mierový plán a urobí tak bez ohľadu na palestínskeho prezidenta Mahmúda Abbása. Kushner okrem iného spochybnil Abbásovu schopnosť dosiahnuť dohodu. Palestínske vedenie sa podľa neho bojí, že keď Američania zverejnia svoj mierový plán, Palestínčanom sa bude naozaj páčiť, pretože im ponúkne lepší život. V rozhovore, ktorý v arabčine publikovali noviny Al-Quds, oslovuje priamo Palestínčanov a kritizuje Abbása. Ten odmieta Trumpov tím pre jeho údajné proizraelské postoje a to najmä v súvislosti s otázkou Jeruzalema. Rozhovor vyšiel po týždňovej ceste Kushnera s vyslancom pre Blízky východ Jasonom Greenblattom po regióne. Dvojica sa stretla s lídrami Izraela, Jordánska, Kataru, Egypta a Saudskej Arábie, aby s nimi prebrali zhoršujúcu sa humanitárnu situáciu v Pásme Gazy a tiež návrhy administratívy na mierovú dohodu. Palestínski lídri Trumpov tím v uplynulých dňoch kritizovali, pričom vyjednávač Saeb Erekat v sobotu obvinil Kushnera a Greenblatta z pokusov o zvrhnutie Abbásovej autonómnej vlády a zničenie humanitárneho programu pre palestínskych utečencov. Kushner tvrdí, že dohoda je takmer hotová, no neuviedol takmer žiadne podrobnosti s výnimkou prísľubov ekonomickej prosperity. Nespomenul pritom ani vznik palestínskeho štátu po boku Izraela a nie je jasné, ako chcú v mierovej dohode pokročiť bez spolupráce s Palestínčanmi. Palestínske vedenie sa odmieta stretnúť s Trumpovým tímom od decembra, keď prezident uznal Jeruzalem za hlavné mesto Izraela. Ten je pritom mimoriadne citlivou otázkou v izraelsko-palestínskom konflikte. Izrael v roku 1967 dobyl východnú časť mesta, kde sa nachádzajú posvätné miesta židov, kresťanov i moslimov. Palestínčania však chcú, aby práve Východný Jeruzalem bol hlavným mestom ich budúceho štátu. Abbásov hovorca v reakcii na Kushnerovo interview len znovu zopakoval, že americké pokusy neprinesú žiadny výsledok, ak obídu palestínske vedenie a ak nebudú zamerané na samostatný palestínsky štát s Východným Jeruzalemom ako hlavným mestom.


Koalícia sa na zmenách v justícii nedohodla

Pellegrini bude hladať iné cesty, ako poslať reformu justície do parlamentu.

BRATISLAVA. Na zmenách v justícii, ktoré avizoval minister spravodlivosti Gábor Gál (Most-Híd), sa nedohodli koaliční poslanci. Preto návrhy plénum neriešilo. Vysvetlil to minister po stredajšom rokovaní vlády. Avizoval, že zmeny sa pokúsi ešte presadiť cez skrátené legislatívne konanie. "Poslanecký klub za Most bol pripravený podporiť tento návrh," uviedol Gál s tým, že mu na poslednú chvíľu oznámili nesúhlas koaličných partnerov SNS a Smeru. Klubom sa podľa Gála nepáčilo, že minister dostane nové právomoci. S takýmto opatrením mala podľa ministra problém aj časť opozície. Koaličné kluby podľa jeho slov tiež súhlasili s tým, že sa hneď reaguje na všetko, čo sa objavuje v médiách. Návrhy ministra Gála mali zvyšovať právomoci Súdnej rady a ministra spravodlivosti voči sudcom, ktorí majú porušovať zákon. Vyplynulo to z októbrového stretnutia, ktoré mal šéf rezortu spravodlivosti s premiérom Petrom Pellegrinim (Smer), ministerkou vnútra Denisou Sakovou (Smer) a zástupcami orgánov činných v trestnom konaní. Pellegrini (Smer) si myslí, že bude treba hľadať iné cesty, ako dostať do parlamentu návrh na reformu justície. Na otázku, prečo sa pozmeňovacie návrhy nedostali do novely zákona, Pellegrini povedal, že sa treba pýtať ministra spravodlivosti. Podľa premiéra sú však zmeny v kompetenciách justičných orgánov pripravené odborne a boli odborníkmi hodnotené pozitívne. Pellegrini vníma, že aj bez legislatívnych zmien sa začala akási očista súdov, avšak je to podľa neho až na základe tlaku a iných argumentov. "Preto si myslím, že je potrebné tie pozmeňovacie návrhy prijať," doplnil. Premiér si myslí, že by sa mohlo využiť skrátené legislatívne konanie na decembrovej schôdzi NR SR, kde by to podľa neho mohlo "hladko prejsť".


Slovenským startupom roka sa stala Saftra Photonics

Víťaz súťaže získa 50-tisíc eur na podporu svojho startupu.

BRATISLAVA. Najlepším startupom na Slovensku sa podľa poroty na podujatí Startup Awards stala firma Saftra photonics. Hlavnú cenu v poradí už siedmeho ročníku najväčšieho startupového podujatia na Slovensku odovzdali 1. decembra v bratislavskom Národnom divadle. Firma získala spolu 50-tisíc eur na podporu svojho projektu. Saftra Pohotnics chce na trh uviesť zariadenie, ktoré by mohlo výrazne zlacniť testovanie kvality. Firma vytvorila unikátnu technológiu, ktorá dokáže rýchlo a lacno zaznamenať rôzne organické nečistoty vo vzorke vody. Teoreticky by zariadenie mohlo kvalitu vody sledovať nepretržite. V prvej vlne bude ponúkať základné čipy pre laboratóriá. Tie vďaka nim ušetria náklady pri testoch, ktoré už dnes vykonávajú. "Naše zariadenia môžu od zajtra začať používať stovky laboratórií a ďalším vieme poskytnúť zariadenie na kľúč v jednej krabičke," povedal pri prezentácii Miroslav Konečný z víťazného startupu. Technológia vznikla ako odnož výskumu Pavol Miškovský, ktorý pôsobí na katedre biofyziky univerzity P. J. Šafárika v Košiciach. Zariadenie by mali certifikovať v budúcom roku a na trhu ho plánujú uviesť v roku 2019. Firma chystá aj samonosný test, ktorý bude môcť zákazník použiť bez pomoci laboratória. Zariadenia majú tiež výhľadovo posielať posielať dáta o kvalite vody do databázy Saftra photonics. Startup z nich chce vybudovať celosvetovú sieť senzorov, ktoré by ukazovali informácie o kvalite vody. Do finálne sa prebojovali aj: Minuloročným absolútnym víťazom bola spoločnosť Multiplex DX, ktorá prišla s novými spôsobmi ako diagnostikovať rakovinu.


Policajti prehľadávali súdy, anonym nahlásil bombu

Polícia nariadila evakuáciu ľudí v Justičnom paláci.

BRATISLAVA. V Justičnom paláci v Bratislave v pondelok príslušníci polície bombu nenašli. Polícia preverovala oznámenie o údajnej výbušnine na súde v Bratislave. TASR o tom v pondelok ráno informovala bratislavská krajská policajná hovorkyňa Veronika Slamková. "Príslušníci Policajného zboru SR, ktorí sa do budovy dostavili okolo 8.30 h, nariadili evakuáciu všetkých osôb prítomných v Justičnom paláci. Riadny chod súdov v Justičnom paláci, to je Krajského súdu v Bratislave a Okresného súdu Bratislava I, bol obnovený po 11.00 hodine," uviedol pre TASR hovorca Krajského súdu v Bratislave Pavol Adamčiak. V pondelok krátko pred 08.15 h prijali podľa Slamkovej na linke 112 oznámenie o uložení nástražného výbušného systému v priestoroch jedného z okresných súdov v Bratislave. Nakoľko podľa nej z oznámenia nebolo zrejmé, o ktorý zo súdov ide, polícia vykonávala prehliadky v priestoroch okresných súdov v rámci hlavného mesta SR Bratislavy. Strážcovia zákona vyslali na miesta aj pyrotechnikov a psovodov so služobnými psami vycvičenými na vyhľadávanie výbušnín. Podľa slov Slamkovej boli zo strany polície v priestoroch súdov, ako aj v ich bezprostrednom okolí vykonané všetky potrebné úkony v zmysle zákona, ktorých cieľom bolo preveriť pravdivosť uvedeného oznámenia. "Hodnovernosť oznámenia o údajnej výbušnine, ktorá sa mala nachádzať v priestoroch jedného z okresných súdov v Bratislave, sa vykonanými pyrotechnickými prehliadkami priestorov nepotvrdila. V tejto súvislosti bolo na príslušnom útvare Okresného riaditeľstva Policajného zboru Bratislava II začaté trestné stíhanie vo veci trestného činu šírenia poplašnej správy," dodala hovorkyňa. Justičný palác museli za posledné obdobie evakuovať minimálne štyri razy pre falošné bombové poplachy.


Bojové prápory v pobaltských krajinách a Poľsku sú plne funkčné

Vytvorenie práporov je súčasťou reakcie NATO na použitie sily zo strany Ruska proti jej susedom.

BRUSEL. Štyri nadnárodné bojové prápory NATO v Estónsku, Lotyšsku, Litve a Poľsku sú už plne funkčné. Uviedol to v utorok tlačový odbor Severoatlantickej aliancie po tom, ako sa mnohonárodná bojová skupina pod vedením Kanady umiestnená v Lotyšsku na základni Adaži stala štvrtým bojovým práporom, ktorý dokončil svoje certifikačné cvičenie. V reakcii na zmenenú bezpečnostnú situáciu v Európe po udalostiach na Ukrajine lídri aliancie na summite v roku 2016 vo Varšave rozhodli o posilnení vojenskej prítomnosti NATO vo východnej krídle tohto obranného zoskupenia. V praxi to znamenalo nasadenie do troch pobaltských krajín a do Poľska štyroch nadnárodných bojových práporov v celkovom počte do 4500 vojakov. Kanada bola poverená velením bojovej skupiny umiestnenej v Lotyšsku, ktorej súčasťou sú vojaci z Albánska, Poľska, Slovinska, Španielska a Talianska. Nemecko velí práporu v Litve, ktorý je vytvorený vojakmi z Belgicka, Holandska, Luxemburska a Nórska. Spojené kráľovstvo velí bojovej skupine v Estónsku, do ktorej prispeli aj jednotky z Francúzska. Spojené štáty sú na čele bojového práporu v Poľsku, ktorého súčasťou sú predstavitelia ozbrojených síl z Rumunska a Veľkej Británie. Štyri mnohonárodné prápory NATO predstavujú obrannú a primeranú odstrašujúcu silu, ktorá funguje plno v súlade s medzinárodnými záväzkami aliancie. Ich prítomnosť a funkčná pohotovosť v Pobaltí a v Poľsku je jasnou správou, že útok na jedného spojenca aliancie znamená útok na alianciu ako celok. Vytvorenie štyroch bojových práporov je súčasťou reakcie NATO na použitie sily zo strany Ruska proti jej susedom a posilňovania ruskej vojenskej prítomnosti v baltskom regióne a mimo neho. NATO zároveň oznámilo, že posilňuje aj svoju vojenskú prítomnosť v čiernomorskom regióne, ktorá je založená na nadnárodnej brigáde pod velením Rumunska. Aliancia zároveň strojnásobila veľkosť svojich síl rýchlej reakcie na 40.000 mužov, ktoré sú sústredené okolo tzv. síl veľmi rýchlej reakcie (Spearhead Force) a zriadila osem menších regionálnych veliteľstiev NATO (NFIU) s cieľom uľahčiť výcvik a koordináciu spolupráce medzi spojencami.


Menový fond pošle do Argentíny svoj tím

Nový argentínsky minister financií Lacunza chce po prudkom oslabení pesa a prepade burzy stabilizovať menu.

BUENOS AIRES, WASHINGTON. Nový argentínsky minister financií Hernan Lacunza chce po nedávnom prudkom oslabení pesa a prepade domácej burzy stabilizovať menu. Medzinárodný menový fond (MMF) zasa uviedol, že pokračuje v rozhovoroch s Argentínou a že v blízkej budúcnosti pošle do Buenos Aires svoju delegáciu. "Chceme stabilizovať výmenný kurz, pretože v tomto neistom prostredí je stabilita najdôležitejším obecným blahom," uviedol Lacunza v utorok po zložení prísahy. V ministerskom kresle nahradil Nicolása Dujovneho, ktorý rezignoval v sobotu (17. 8.). "Ak by sme dovolili ďalší pokles voči doláru, neistota by sa ešte zvýšila." Lacunza takisto oznámil, že bude pokračovať v presadzovaní úsporných opatrení a reforiem dohodnutých s MMF. Potvrdil, že v najbližších dňoch očakáva delegáciu fondu. "Pozorne sledujeme aktuálny vývoj v Argentíne a naďalej zostávame v dialógu s vládou, ktorá pracuje na plánoch na zvládnutie zložitej situácie, v ktorej sa krajina nachádza," uviedol hovorca MMF Gerry Rice. "Delegácia MMF čoskoro pocestuje do Buenos Aires." Hospodárska kríza v Argentíne sa minulý týždeň zhoršila po ťažkej porážke súčasného prezidenta Mauricia Macriho v primárkach, ktoré sa konali 11. augusta. Peso prudko oslabilo, akciový trh sa prepadol a výrazne stúpli náklady na poistenie argentínskeho dlhu. A ratingové agentúry Fitch a Standard & Poor"s (S&P) v piatok (16. 8.) znížili hodnotenie úverovej bonity Argentíny. Ceny takzvaných swapov úverového zlyhania (CDS) na argentínske dlhopisy signalizujú pravdepodobnosť vo výške takmer 80 %, že Argentína sa v najbližších 5 rokoch dostane do platobnej neschopnosti. Investori sa obávajú víťazstva opozičného lídra Alberta Fernándeza v októbrových voľbách. Jeho spolukandidátkou je bývalá prezidentka Cristina Fernándezová de Kirchnerová, ktorá je známa protekcionistickou hospodárskou politikou a konfliktným vzťahom k MMF. Fernández, ktorý je už jasným favoritom volieb a s najväčšou pravdepodobnosťou nahradí Macriho, spochybňuje reformný program. Ten je súčasťou záchranného balíka MMF v hodnote 56 miliárd USD (50,56 miliardy eur). Fernández tvrdí, že Argentína v skutočnosti už je v platobnej neschopnosti a že je potrebné s MMF vyjednať nové podmienky úveru. MMF zatiaľ v rámci 3-ročného úverového programu uvoľnil niečo vyše 44 miliárd USD. Mnohí ekonómovia však tvrdia, že tento balík je nedostatočný. (1 EUR = 1,1076 USD)


Na Slovensku sa momentálne nachádza deväť relokovaných osôb

BRATISLAVA. V súvislosti s medializovanou informáciou, že Slovensko má prijať 60 nových utečencov, ministerstvo vnútra spresňuje, že nejde o nový, ale o dobrovoľne prijatý záväzok z minulosti. Ešte v roku 2015 sa totiž Slovensko zaviazalo prijať z Talianska a Grécka 100 osôb (60 z Talianska a 40 z Grécka). Ako informovala Michaela Paulenová z tlačového oddelenia ministerstva, Slovensko k dnešnému dňu zaslalo do Grécka päť ponúk na prijatie utečencov a jednu do Talianska. Každá ponuka pritom znela na desať utečencov. "To je číslo 60 žiadateľov o azyl, ktoré správne uvádza aj Európska komisia v nedávno prijatej 14. správe o relokáciách a presídľovaní. Týka sa však už v minulosti dobrovoľne prijatého záväzku, žiadnych nových alebo dodatočných relokácií," uvádza sa v stanovisku ministerstva. Doposiaľ Slovensko prijalo 16 utečencov - päť matiek a 11 detí, momentálne je na Slovensku deväť relokovaných osôb. SR trvá pri prijímaní v rámci relokácií na tom, že musí ísť o zraniteľné a najviac ohrozené skupiny, ktorými sú matky s deťmi, a musia mať platné doklady. "Momentálne máme rozpracovaných 10 osôb (opäť matky s deťmi) z Talianska," uzavrela Paulenová. Informácie o plánoch prijať 60 nových utečencov priniesla v poludňajších správach RTVS, pričom sa odvolávala na údaje Európskej komisie.


Gajdoš si v Ríme pripomenul vznik československých légií

Dňa 24. mája 1918 sa na Benátskom námestí v Ríme uskutočnilo slávnostné odovzdanie bojovej zástavy československým légiám v Taliansku.

RÍM. Minister obrany SR Peter Gajdoš sa vo štvrtok v Ríme pri príležitosti 100. výročia vzniku spoločného štátu Čechov a Slovákov zúčastnil na spomienke a pietnom akte na mieste vzniku československých légií. "Je tomu presne 100 rokov, keď si 24. mája 1918 generál, v tej dobe plukovník, podpredseda Československej národnej rady, prevzal na námestí, tu v Ríme, bojovú zástavu československých légií. Od tohto dátumu sa datuje ich existencia," povedal Gajdoš. Doplnil, že vznikom československých légií de facto vznikla aj Československá republika. "A tu treba jednoznačne vidieť veľkú úlohu Milana Rastislava Štefánika, ktorý ako jeden z príkladov vlastenca položil základy nášho bývalého Československa," uviedol Gajdoš. Predseda Výboru Národnej rady SR pre obranu a bezpečnosť Anton Hrnko doplnil, že Štefánik bol "veľký vlastenec, ale nebol nacionalista a slobodu našich národov nechcel preto, aby sme mohli utláčať druhých, ale preto, aby sme si boli rovní". Šéf slovenského rezortu obrany sa v hlavnom meste Talianska taktiež zúčastnil na slávnostnom akte kladenia venca pri hrobe neznámeho vojaka na Oltári vlasti na Benátskom námestí a absolvoval aj bilaterálne stretnutie s náčelníkom generálneho štábu Ozbrojených síl Talianska generálom Claudiom Grazianom. Dňa 24. mája 1918 sa na Benátskom námestí v Ríme (Piazza Venezia) pri pomníku zjednotiteľa Talianska kráľa Viktora Emanuela II. uskutočnilo slávnostné odovzdanie bojovej zástavy československým légiám v Taliansku. V tento pamätný deň odovzdal taliansky premiér Vittorio Emanuele Orlando plukovníkovi Milanovi Rastislavovi Štefánikovi prvú zástavu československých légií, čím uznal existenciu ČSR ešte pred jej vznikom. Československý armádny zbor v Taliansku mal spolu 19.476 mužov, z toho 591 Slovákov. Od roku 2004 je na najstaršom rímskom námestí Piazza Venezia umiestnená pamätná tabuľa venovaná spoluzakladateľovi prvého samostatného štátu Čechov a Slovákov, generálovi Štefánikovi. Nachádza sa oproti palácu, kde taliansky premiér Orlando odovzdal Štefánikovi prvú zástavu československých légií.


Pri útoku na dve dediny v Keni zahynulo najmenej trinásť ľudí

MOMBASA. Trinásť ľudí prišlo o život počas útoku na dve dediny v severnej časti Kene, informovala v stredu agentúra DPA s odvolaním sa na úrady. Predstaviteľ vlády v okrese Marsabit povedal, že počas útoku zomrelo desať ľudí vrátane štyroch detí v školskom veku. Traja príslušníci polície prišli o život počas zásahu na mieste. Útočníci odviedli viac ako 400 kusov dobytka. Motív útoku nebol bezprostredne známy. V tejto oblasti sa však v minulosti vyskytli prejavy násilia medzi konkurenčnými kmeňmi.


Izrael povolil doručiť poštu Palestínčanom na okupovanom brehu Jordánu

Jordánsko uschovávalo desať a pol tony nedoručenej pošty pre Palestínčanov od roku 2010.

JERICHO. Palestínčanom na okupovanom západnom brehu rieky Jordán doručia vyše desať ton poštových zásielok, ktoré posledných osem rokov zadržiaval Izrael. Informovala o tom v nedeľu agentúra Reuters. V uplynulých dňoch poštári v meste Jericho na západnom brehu Jordánu triedili tisíce vriec s nedoručenými listami a balíkmi po tom, ako izraelské úrady povolili ich doručenie zo susedného Jordánska. Celkovo desať a pol tony nedoručenej pošty pre Palestínčanov od roku 2010 uschovávalo Jordánsko. Izrael totiž zadržiaval priame posielanie a prijímanie pošty na palestínske autonómne územia v Predjordánsku, uviedli palestínski predstavitelia. Izraelské úrady v súvislosti s týmto jednorazovým doručením uviedli, že ide o "gesto", ktoré je súčasťou krokov smerujúcich k implementovaniu dohody z roku 2016 umožňujúcej priame medzinárodné poštové spojenie so západným brehom Jordánu. Generálny riaditeľ Palestínskej pošty uviedol, že vytvorili skupinu, ktorá doručí zásielky ľuďom "tak skoro, ako to bude možné". Jeden zo zamestnancov pošty avšak dodal, že niektoré zásielky bude zložité doručiť, keďže ich obsah z poškodených obálok či škatúľ vypadol, zatiaľ čo na ďalších zásielkach nie sú zrozumiteľné adresy.


Pamäťové SD karty budú mať čoskoro kapacitu 128 terabajtov

BRATISLAVA. Jediná SD karta môže v budúcnosti mať kapacitu, do ktorej sa zmestí celá vaša mediálna knižnica. Dokonca ani ukladanie médií by nebol problém, keďže prenosová rýchlosť je takmer jeden terabajt za sekundu. SD Association koncom júna predstavila formát SD Ultra Capacity (SDUC). Vďaka nemu sa pamäť zo súčasného maxima dva terabajty pri kartách SDXC môže rozšíriť až na 128 terabajtov pri kartách SDUC. Formát príde v dvoch prevedeniach, klasickom väčšom a micro. Na jednu takúto kartu by sa v budúcnosti mohlo podľa webu Engadget zmestiť 29-tisíc filmov v kvalite Full HD, 26 miliónov fotografií s vysokým rozlíšením či 16 miliónov pesničiek v úsporných formátoch. S novým formátom predstavili aj novú funkciu SD Express. Pod ňou sa skrývajú dve rozhrania, PCI Express a NVM Express. Zabezpečia prenosovú rýchlosť 985 megabajtov za sekundu, čo je dostatočne vysoká rýchlosť na presun dát, a tiež lepší prístup k dátam na kartách. "SD Express ponúka celkom novú úroveň pamäťových kariet, ich nové rýchlejšie protokoly spravia z kariet prenosné SSD disky," píše v tlačovej správe Hirojuki Sakamoto, prezident SD Association. Karty s funkciou SD Express by zatiaľ mali byť len vo väčšej verzii. Funkciu budú môcť využívať formáty SDUC, SDXC aj SDHC. Budú navyše spätne kompatibilné so všetkými staršími zariadeniami. Ponesú označenie EX I, aby sa odlíšili od ostatných. Veľká kapacita a rýchlosť bude výhodou pre ľudí, ktorí nahrávajú videá vo vysokých rozlíšeniach či super spomalené videá, alebo tých, čo spúšťajú aplikácie z kariet. Využitie však nájde aj v iných oblastiach. Otázkou zostáva cena pamäťovej karty. Už cena kariet s kapacitou 512 gigabajtov sa pohybuje v stovkách eur. Navyše, micro SD kartu s rovnakou kapacitou predstavili len tento rok.


Približne každý šiesty Slovák nemá finančnú rezervu, najmenej si šetria mladí

Slováci dlhodobo patria k tým konzervatívnejším a neriskujú.

BRATISLAVA. Približne každý šiesty Slovák nemá vytvorenú žiadnu finančnú rezervu, pričom najmenej si sporia mladí do 24 rokov. Vyplýva to zo štúdie spoločnosti Kantar Slovakia na vzorke 2 094 respondentov. Informovala o tom hovorkyňa Československej obchodnej banky Anna Jamborová.Z pohľadu prístupu k financiám a ich zhodnocovaniu patria Slováci dlhodobo k tým konzervatívnejším a neriskujú. Z prieskumu vyplynulo, že 16 percent Slovákov nedisponuje žiadnou finančnou rezervou. Najvyšší počet, 37 percent, má rezervu do výšky troch priemerných mesačných platov, zatiaľ čo 14 percent by vedelo bez príjmu vykryť obdobie maximálne od štyroch do deviatich mesiacov. Rezervu v podobe príjmu za jeden rok malo 7 percent opýtaných.Pravidelne na mesačnej báze si určitú pevnú čiastku odkladá 58 percent opýtaných Slovákov, pričom najnižšie zastúpenie mali mladí od 16 do 24 rokov. Spomedzi nich si nesporí takmer každý druhý (48 percent). „Ak sa pozrieme na štatistiky, mladí žiadajú o svoju prvú hypotéku v priemere vo veku 29 rokov, a ak si chcú zabezpečiť svoje bývanie, musia mať na to našetrené aj vlastné zdroje,“ uviedla Jamborová.Najvyšší podiel ľudí fungujúcich bez akejkoľvek rezervy je v Banskobystrickom kraji, 25 percent. Najlepšie je na tom Nitriansky kraj, kde funguje bez akejkoľvek rezervy zhruba 10 percent ľudí. „Dôležitosť mať finančnú rezervu si však Slováci veľmi dobre uvedomujú. Len jedno percento opýtaných totiž uviedlo, že žiadnu rezervu nepotrebuje,“ dodala Anna Jamborová.


Oslavy konca ramadánu v Nigérii prerušil výbuch, zahynulo dvadsať ľudí

MAIDUGURI. Prinajmenšom 20 ľudí zahynulo a ďalších 40 sa zranilo pri samovražednom útoku v nigérijskom štáte Borno. S odvolaním sa na vyjadrenie tamojšieho policajného komisára Damiana Chukwa o tom v nedeľu informovala agentúra DPA. K útoku došlo podľa komisára v sobotu večer meste Damboa v čase, keď mnohí obyvatelia oslavovali moslimský sviatok íd al-fitr, ktorým sa končí posvätný pôstny mesiac ramadán. Chukwu uviedol, že okolo 20.25 h miestneho času bolo pri ceste z Damboa do mesta Chibok počuť silný výbuch. Na miesto, odkiaľ sa explózia ozývala, následne dorazili bezpečnostné zložky a podľa jeho slov objavili "20 mŕtvych a 48 zranených". K útoku sa doposiaľ neprihlásila nijaká teroristická skupina. Čin sa však ponáša na atentáty, aké severovýchode Nigérie pácha islamistická militantná skupina Boko Haram, konštatovala DPA. K útoku došlo pritom len niekoľko hodín po tom, ako veliteľ nigérijskej armády vyzval vnútorne vysídlených obyvateľov štátu Borno, aby sa vrátili do svojich domovov, ktoré označil za už bezpečné. Boko Haram predstavuje vážnu hrozbu pre severovýchod Nigérie, pričom útoky podniká aj v susednom Čade, Nigeri a Kamerune, teda v oblasti Čadského jazera. Cieľom týchto džihádistov je presadiť prísnu podobu islamského práva šaría. Názov Boko Haram znamená v preklade "západné vzdelanie je hriech" alebo "západné učenie je rúhanie". Od roku 2009 usmrtili sunnitskí fundamentalisti z Boko Haram desaťtisíce ľudí a zhruba 2,5 milióna ďalších donútilo ich vyčíňanie opustiť svoje domovy.


AKTUALIZOVANÉPoslanci odsúdili Mečiarove amnestie, posunuli aj ich zrušenie (minúta po minúte)

Poslanci prelomili Kiskovo veto, opäť schválili obmedzenia v pléne.

17:30 Minútu po minúte sme uzavreli, ďakujeme za pozornosť.  17:17 Poslanci odsúhlasili skrátené legislatívne konanie k novele zákona o eGovernmente. Podľa právnej úpravy by sa mal termín povinnej aktivácie elektronických schránok pre podnikateľov opäť predĺžiť, tentokrát do 30. júna budúceho roka. 17:10 Poslanci posunuli návrh na zrušenie amnestií do druhého čítania. Za zrušenie hlasovalo 78 poslancov, proti boli dvaja a hlasovania sa zdržalo 62 poslancov. V druhom čítaní bude potrebných 90 hlasov, pretože ide o ústavný zákon. Parlament zároveň prijal aj deklaráciu na odsúdenie amnestií. "Slovenskú spoločnosť dlhodobo znepokojuje neobjasnenie a nepotrestanie zavlečenia občana Ing. Michala Kováča ml. do cudziny. Spravodlivosti zabránili amnestie predsedu vlády Vladimíra Mečiara," píše sa v deklarácii. Opozícia chcela do textu doplniť vetu, že "NR SR vyjadruje vôľu vyrovnať sa s dôsledkami týchto hanebných činov schválením ústavného zákona o zrušení niektorých rozhodnutí o amnestii." Väčšina pléna však návrh nepodporila. Opozícii deklarácia nestačí. Trvá na zrušení amnestií, čo by podľa poslancov umožnilo súdiť aktérov zavlečenia Michala Kováča mladšieho do Rakúska. Z tohto skutku bolo podozrievané vtedajšie vedenie SIS na čele s Ivanom Lexom. S prípadom súvisí aj vražda Róberta Remiáša. 15:34 Poslanec SNS Dušan Tittel tvrdí, že nemá problém podporiť vyšetrenie všetkých skutkov v prípade zavlečenia Kováča mladšieho. "Ale dávali sme si to vykladať viacerým nestranným právnikom a je otázka, či parlament vôbec môže túto vec zmeniť," hovorí. 15:11 Poslanec koaličného Mosta-Híd a zároveň ústavný právnik Peter Kresák v úvode svojho vystúpenia upozornil, že prezident Michal Kováč neudelil amnestiu, ale milosť, čo je rozdiel. Viacerí poslanci podmieňujú zrušenie Mečiarových amnestií zrušením amnestií, ktoré udelil Michal Kováč obvinených v kauze Technopol vrátane jeho syna. "Britský parlament môže urobiť všetko. Jediné čo nemôže, je zmeniť muža na ženu a ženu na muža," začal Kresák britským aforizmom, ktorým narážal na to, že Národná rada môže Mečiarove amnestie zrušiť. Kresák poukázal aj na viaceré nezrovnalosti v prípade zavlečenia Kováča a jeho obvinenia v kauze Technopol. Kováč mladší nikdy nepracoval v Technopole, upozornil Kresák. Po odobratí pasu nemal možnosť vypovedať v Nemeckej spolkovej republike, ktorá na neho vydala zatykač, aj keby chcel. Krátko na to došlo k jeho zavlečeniu do Rakúska. Úrady však rozhodli, že ho do Nemecka nevydajú a vrátili ho na Slovensko. Do toho podľa Kresáka zasiahol prezident tým, že mu udelil milosť, čím docielil, že mu vrátili pas. Kováč mladší po vrátení pasu dobrovoľne išiel do Nemecka, aby vypovedal. Mníchovský súd nakoniec konanie voči Kováčovi mladšiemu definitívne zastavil. "Michal Kováč konal s úmyslom dosiahnuť spravodlivosť pre svojho syna," povedal Kresák. Viacerí poslanci podmieňujú zrušenie Mečiarových amnestií zrušením amnestií, ktoré udelil Michal Kováč obvinených v kauze Technopol vrátane jeho syna. 14:51 Poslanec hnutia OĽaNO a jeden z lídrov Nežnej revolúcie Ján Budaj navrhol, aby deklaráciu vlády rozšírili aj o ďalšie trestné činy, ktoré súviseli so zavlečením Kováča mladšieho. Narážal tým na smrť Roberta Remiáša, ktorá sa dodnes nevyšetrila. Poslanci Ondrej Dostal, Viera Dubačová a Zuzana Zimenová pôvodne navrhli doplniť deklaráciu o odsúdení Mečiarových amnestií o vetu. "Národná rada vyjadruje vôľu vyrovnať sa s dôsledkami týchto hanebných činov schválením ústavného zákona o zrušení niektorých rozhodnutí o amnestií". 14:32 "Medzi vami je množstvo právnikov, niektorí sa vydarili viac, niektorí menej," povedala podpredsedníčka parlamentu Lucia Ďuriš Nicholsonová z SaS, ktorá vystúpila v rozprave k zrušeniu amnestií. Ďuriš-Nicholsonová povedala, že Mečiarove amnestie zaviedli nebezpečný precedens, ktorým sa začal rozklad tohto štátu a ten podľa nej pokračuje vo vláde Roberta Fica. "Mečiarove amnestie sú v nesúlade s právom," povedala s tým, že preto je povinnosťou tento právny akt zrušiť. Nicholsonová tiež upozornila, že Smer, ktorý je dnes proti zrušeniu amnestií je prepojený s jeho niekdajšou stranou HZDS cez viacerých ľudí. Menovala Juraja Širokého, Jozefa Brhela, Ivana Kiňa či Jána Gabriela, o ktorých sa hovorí ako o údajných mecenášoch Smeru. 14:17 Do parlamentu prišiel bývalý poslanec Daniel Lipšic z hnutia Nova. Dôvodom je nový rokovací poriadok, ktorý poslanci schválili napriek prezidentovmu vetu. Nové pravidlá pre poslancov sú podľa neho v niektorých častiach protiústavné a prišiel to prebrať so šéfom poslaneckého klubu OĽaNO Richardom Vašečkom. 14:09 Extrémistická Kotlebova ĽSNS podmieňuje podporu zrušenia Mečiarových amnestií tým, že sa zrušia aj amnestie, ktoré udelil prezident Michal Kováč. 13:26 Predseda parlamentu Andrej Danko z SNS na tlačovej besede besede hovoril o svojich splnených snoch. Medzi ne zaradil zmenu rokovacieho poriadku, spustenie Vianočných trhov na hrade, či obnovenie vlakov Intercity. "Národná rada by mala byť pre ľudí nádejou, že sa veci menia," povedal Danko s tým, že chce dávať nádej novej generácii ľudí, že nič netrvá večne a všetko sa dá meniť. To však neplatí pre Mečiarove amnestie, ktoré roky bránia potrestať vinníkov v prípade zavlečenia Michala Kováča mladšieho do cudziny a SNS ich odmieta zrušiť. "Keď riadite štát, musíte dodržovať určitý právny postup. Národná rada nemôže zrušiť Mečiarove amnestie," tvrdí Danko. Tento názor označil za fetiš, ktorí podľa neho rozšírili v minulosti niektorí politici. Táto téma je podľa neho otázka na ústavných právnikov a prípadnú komisiu. Ústavný právnik a jeho koaličný partner Peter Kresák z Mosta-Híd pri tom tvrdí, že právny problém pri zrušení amnestií nevidí. Danko dodal, že prezident Kiska by nemal vyzývať parlament, aby sa vysporiadal s Mečiarovými amnestiami. "Ani prezident, ani nikto by si nemal zakladať ruky, že ten horúci gaštan je v Národnej rade," povedal. Poslanci by tým podľa neho spôsobili právny chaos. Jedinú ústavnú krízu podľa Danka vyvoláva prezident tým, že nevymenoval ústavných sudcov. V najbližších dňoch preto plánuje požiadať ústavnoprávny výbor o podporné stanovisko, že Národná rada nevyhlási žiadne kolo volieb, kým ústavný súd nerozhodne o sťažnosti nevymenovaných sudcov. 13:07 Poslanci hnutia OĽaNO-NOVA a SaS sa pre schválený rokovací poriadok parlamentu obrátia na Ústavný súd SR. Igor Matovič dodal že, bude dodržiavať ústavu, avšak bude "robiť ťažké sny“ Andrejovi Dankovi naďalej. „Koalícia definitívne narušila rovnováhu medzi právom väčšiny a právom menšiny. Dankov náhubkový zákon prešiel. Je to novela jednoznačne namierená proti opozícií. Do parlamentu vnesie chaos a hrozí, že parlament bude viackrát paralyzovaný a nebude sa zaoberať zákonmi pre ľudí, ale budeme sa zaoberať iba sami sebou,“ povedala podpredsedníčka parlamentu Lucia Ďuriš Nicholsonová a vyhlásila, že prezident Kiska je jediná svetlá nádej tejto krajiny. Avšak dodala, že vo chvíli, keď začne novela rokovacie poriadku platiť, bude ju plne rešpektovať. 12:30 Poslanec Mosta-Híd a ústavný právnik Peter Kresák má na zrušenie amnestií rovnaký názor ako ministerka spravodlivosti a myslí si, že je to právne možné. Poslanci budú pokračovať v rozprave k amnestiám o druhej hodine. 12:26  Proti zrušeniu amnestií sú koaličné strany Smer aj SNS. "Určite to nepodporím. Ako historik poznám veci, držím sa aj rôznych politologických príručiek, napríklad od Niccola Machiavelliho, ktorá odporúča vladárovi, aby sa nikdy nevracal riešiť ústavné krivdy," hovorí poslanec SNS Anton Hrnko. 12:19 Viacerí koaliční poslanci chcú jednokolovú voľbu predsedov samosprávnych krajov. Zároveň chcú, aby sa regionálne voľby konali v rovnakom termíne ako komunálne, preto do parlamentu predložili návrh novely ústavy a tiež novelu zákona o podmienkach výkonu volebného práva. Parlament v utorok návrh posunul do druhého čítania. 12:03 Transparenty, letáky aj zvukovo-obrazové prezentácie zmiznú z rokovacej sály. Poslanci, podpredsedovia parlamentu a ministri budú mať na svoje vystúpenia k návrhom obmedzený čas. Prezident, predseda a premiér obmedzenia nedostanú. Šéf parlamentu navyše bude môcť iniciovať disciplinárne konanie voči "neposlušným" poslancom. To sú zmeny v rokovacom poriadku parlamentu, ktoré opäť schválili poslanci 79 hlasmi, čím prelomili veto prezidenta Andreja Kisku. 11:09 Predseda Mostu-Híd Béla Bugár hovorí, že pri opozičnom návrhu na zrušenie amnestií budú starší poslanci z ich klubu hlasovať tak ako v predošlom volebnom období, teda za zrušenie. "Aj ja," dodal. Či návrh zákona prejde do druhého čítania však povedať nevedel. "Ja nie som právnik, ja hlasujem podľa svojho svedomia a toto mi diktuje," odôvodnil. 10:40 Odvlečenie Kováča mladšieho, vražda Remiáša či amnestie vydané Mečiarom boli podľa Žitňanskej zásadným zneužitím dočasnej moci zastupujúceho prezidenta Mečiara. "Keby som bola dnes členkou parlamentu za zrušenie amnestií hlasujem opakovane," povedala Žitňanská s tým, že to je jediná cesta nápravy, ak vôbec možná je. Upozornila však, že k zrušeniu amnestií je potrebných 90 hlasov, pretože ide o ústavný zákon. "Zatiaľ sa ich toľko zjavne nenašlo," dodala. Deklarácia je podľa nej politický akt, ktorá nemá právne konzekvencie, no nebráni, aby sa amnestie zrušili. "Moje právne presvedčenie je, že zrušenie amnestií možné je a to cestou ústavného zákona," povedala na záver vystúpenia s tým, že aj preto za zrušenie v minulosti zahlasovala. 10:22 "Je škoda, že tieto dve témy sú spojené," reagovala Erika Jurinová z hnutia OĽaNO na to, že poslanci rokujú súčasne o vládnej deklarácii na odsúdenie amnestií aj opozičnom návrhu na ich zrušenie. Mečiarove amnestie označila za veľkú traumu a hanbu spoločnosti, ale popri tom spomenula aj viaceré vládne kuazy, napríklad Bašternák. Jurinová spomenula aj nedávne útoky premiéra Roberta Fica na novinárov, ktorých označil za špinavé protislovenské prostitutky. Nepáčilo sa mu, že novinári informujú o kauze Evka, na ktorú upozornila bývalá zamestnankyňa ministerstva zahraničných vecí Zuzana Hlávková a pýtajú sa na ňu šéfa diplomacie Miroslava Lajčáka. "On je teraz hanbou Slovenska akokoľvek sa zastrešuje úspešným predsedníctvom," povedala o Ficovi. 10:11 Z vlády sedí v parlamente ministerka spravodlivosti Lucia Žitňanská z Mostu-Híd. V rokovacej sále chýba aj väčšina poslancov. Nezaradený poslanec Zsolt Simon v rozprave povedal, že si vie ťažko predstaviť, ako bude spravodlivosť priechodná, ak Národná rada príjme deklaráciu. "Je to akt terorizmu, ktorí spáchali zamestnanci štátu na občanoch tejto krajiny," adresoval Žitňanskej. 9:40 Ústavnoprávny výbor hlasmi koaličných poslancov a Rastislava Schlosára (ĽSNS) odobril vládou navrhnutý text deklarácie a odporučil dokument schváliť aj v pléne. Opozícia na rozdiel od vládnych poslancov považuje text za symbolické gesto. "Mám veľké výhrady k textu, že Mečiarove amnestie zabránili spravodlivosti. Realita je taká, že boli jednou z príčin. Ďalšou je to, že sily, ktoré boli za týmito amnestiami, tie vládnu doteraz a dokážu si zariadiť, že spravodlivosť sa nedostavuje ani dnes. To je dôvodom, prečo slušní ľudia nemôžu hlasovať za takúto deklaráciu," povedal poslanec Alojz Baránik (SaS). Ondrej Dostál (SaS) označil deklaráciu za prázdne gesto. Podľa jeho slov ide o prejav alibizmu, že sa niečo urobilo. "Zomrel prvý prezident SR, tak aby sa nepovedalo, schválime deklaráciu. Význam je však nulový. Jedinou cestou je zrušenie amnestií ústavným zákonom," apeloval. Aj Ján Budaj (OĽaNO-NOVA) je za zrušenie amnestií, do deklarácie však navrhol doplniť text, aby parlament odsúdil aj vinníkov zmareného referenda z mája 1997. Jeho návrh na výbore neprešiel. Peter Kresák (Most-Híd) reagoval, že pri tvorbe textu sa diskutovalo aj o referende. "Ja tvrdím, že to tam nie je potrebné, lebo k otázke zmareného referenda sú na rozdiel od zavlečenia Michala Kováča ml. a súvisiacich trestných činov dve rozhodnutia Ústavného súdu SR, ktorý konštatoval, že došlo k jeho zmareniu. Považujem túto vec za právne ukončenú," vysvetlil. 9:26 Opozícii deklarácia nestačí, trvá na zrušení amnestií. Podľa nej by to umožnilo súdiť aktérov zavlečenia Michala Kováča mladšieho do Rakúska koncom augusta 1995. Z tohto skutku bolo podozrievané vtedajšie vedenie SIS na čele s Ivanom Lexom. S prípadom súvisí aj vražda Róberta Remiáša. Amnestie udelil Vladimír Mečiar ako zastupujúci prezident. Parlament by mal v deklarácii konštatovať, že odsudzuje akt zavlečenia občana Slovenskej republiky do cudziny dňa 31. augusta 1995, ktorý bol nielen hrubým zásahom do ľudských práv a základných slobôd, ale aj činom poškodzujúcim dobré meno Slovenskej republiky. NR SR by tiež mala odsúdiť amnestie Vladimíra Mečiara, ktoré zabránili poznaniu a potrestaniu páchateľov týchto činov. Premiér Robert Fico nedávno povedal, že je veľmi správne, ak slovenský parlament zareaguje na Mečiarove amnestie z roku 1998 prijatím deklarácie. Podľa jeho slov bol text dohodnutý "naprieč politickým spektrom, pokiaľ ide o vládnu koalíciu". "My sme o tom hovorili na malej koaličnej rade a text prešiel cez vládu bez toho, aby boli urobené nejaké zásahy," oznámil. Fico pripomenul, že deklarácia je jednou z foriem rozhodovania NR SR a bola prijatá viackrát. "Myslím si, že je veľmi správne, ak Národná rada reaguje týmto spôsobom. Pokiaľ bude takáto veľmi vážna deklarácia schválená, tak je to postoj slovenského politického spektra k tomu, čo sa udalo v minulosti," zdôraznil predseda vlády. Zopakoval aj svoj názor na zrušenie Mečiarových amnestií, ktoré požaduje opozícia. "Amnestie sú nezrušiteľné, to predsa vie každý, kto má základné právnické vzdelanie," argumentoval.


V Bratislave si ľudia pripomenuli 22. výročie vraždy Róberta Remiáša

Okrem ohavného činu sa zúčastnení v príhovoroch venovali aj zrušeniu amnestií a vražde Kuciaka.

BRATISLAVA. Položením kvetov a zapálením sviečok ku krížu na Karloveskej ceste v Bratislave si v pondelok ľudia pripomenuli 22. výročie vraždy Róberta Remiáša. Vtedy 25-ročného Remiáša zabila výbušnina v aute 29. apríla 1996. Na panychíde sa zúčastnili predseda správnej rady Nadácie Antona Tunegu Ján Figeľ, poslanec NR SR Ján Budaj, bývalý predseda Ústavu pamäti národa Ondrej Krajňák, novinárka a spisovateľka Ľuba Lesná, herec Ján Greššo, ale aj mama zavraždeného Róberta Remiáša Anna. Okrem samotného ohavného činu vraždy sa zúčastnení vo svojich príhovor venovali aj zrušeniu amnestií a nedávnej vražde novinára Jána Kuciaka a jeho priateľky Martiny Kušnírovej. Podľa Figeľa sa tento nedokončený príbeh stal príbehom celého Slovenska v zápase o demokraciu a spravodlivosť. V príhovore vyzdvihol odvahu Anny Remiášovej, ktorá vydáva svedectvo o tom, to sa stalo. „To, čo sa stalo jej synovi, sa stalo slovenskej spoločnosti. Ako matka dokázala svedčiť o tom, aké je to pre mladých dôležité konať tak, aby sa podobné zločiny nemohli stať,“ povedal Figeľ. Takisto pripomenul, že vlani sa podarilo zrušiť amnestie a dodal, že sociálne balíčky nikdy nenahradia spravodlivosť. Prezident Andrej Kiska v odkaze, ktorý prečítal jeho poradca Martin Bútora, zložil hold Anne Remiášovej. Pripomenul svoj sľub, že urobí všetko pre to, aby boli amnestie zrušené. „Pokiaľ ide o vyšetrovania a súdne konanie, stále sme ešte nepočuli nič podstatné. Stále nebola potvrdená pravda, ktorá by učinila zadosť spravodlivosti,“ odkázal Kiska. „Je bez preháňania mrazivé uvedomiť si jedno – kto nepozná svoju minulosť, je odsúdený ju opakovať,“ znel ďalej odkaz prezidenta. Pripomenul, že vlani sa na panychíde zúčastnili aj organizátori protikorupčných pochodov. „Jedna z nich, Karolína Farská, vtedy vysvetlila, prečo sem prišla. Nechcela, aby sa niečo také zopakovalo. Ešte netušila, že o rok na to ju bude poznať celá naša krajina ako jednu z organizátoriek pochodov iniciatívy Za slušné Slovensko,“ pokračoval odkaz prezidenta. Kiska takisto verí, že obe udalosti – vražda Remiáša a vražda Kuciaka a Kušnírovej budú trvalou výzvou pre slovenskú verejnosť.Ondrej Krajňák verí, že obdobie mečiarizmu bude raz skúmať ÚPN. Verí, že všetci sme nadšení, že tomuto národu nie je jedno, kam sa uberá. Zároveň ale upozornil, že tí, čo sú za morálnu devastáciu zodpovední, kritizujú tých, čo na to upozorňujú. Na záver k prítomným prehovorila aj Anna Remiášová. Poďakovala sa tým, čo pri nej celé roky stáli a dodávali jej nádej. Podľa vlastných slov desať rokov bojovala za spravodlivosť pre syna, ale keď potom videla, ako sa opäť Vladimír Mečiar dostal k moci, uvedomila si, že nestačí bojovať za niekoho, kto už nežije, ale treba povzbudzovať mladých, aby poznali svoje práva a aby sa niečo také už nemohlo zopakovať. Bojí sa však, že veci sa zopakujú a obetí pribudne.Pred 22 rokmi zavraždili Róberta Remiáša. Jeho vražda doteraz nebola objasnená. Zahynul 29. apríla 1996 večer po výbuchu automobilu, pod jeho autom na kombinovaný benzínový a plynový pohon bola nastražená výbušnina. Na mieste vraždy v Bratislave na Karloveskej ceste je kríž. Z prípravy vraždy bola podozrivá vtedajšia tajná služba. V súvislosti s vraždou bol obvinený vtedajší riaditeľ Slovenskej informačnej služby Ivan Lexa, ktorého však neskôr súd zbavil obvinenia. Remiáš pomáhal Oskarovi Fegyveresovi, ktorý bol korunným svedkom v kauze zavlečenia Michala Kováča mladšieho do cudziny. V roku 2012 sa vláda, ktorú viedla Iveta Radičová, ospravedlnila rodine Michala Kováča a blízkym príbuzným Róberta Remiáša za to, že sa nevyšetrilo vážne podozrenie účasti štátnych orgánov na trestnej činnosti, pričom konaním predstaviteľov iných štátnych orgánov nebolo umožnené, aby tieto činy boli riadne vyšetrené a ich vinníci potrestaní.Minulý rok, 5. apríla NR SR prijatím uznesenia Mečiarove amnestie zrušila. Následne 31. mája 2017 ich zrušenie potvrdil Ústavný súd SR.


Sme rodina navrhuje pre dlžníkov exekučnú amnestiu

Opustenie úrokov a zastavenie exekúcie navrhuje Sme rodina pre občanov, ktorí splatia svoj dlh.

BRATISLAVA. Hnutie Sme rodina navrhuje exekučnú amnestiu. Fungovať by to malo tak, že po zaplatení dlhu budú občanovi odpustené úroky z omeškania a poplatky a správca pohľadávky podá návrh na zastavenie exekúcie. Zákon o exekučnej amnestii predložili poslanci Sme rodina na májovú schôdzu Národnej rady, ktorá sa začne 9. mája. "Cieľom návrhu zákona je vytvoriť podmienky na upustenie od vymáhania pohľadávok štátu voči občanom SR, ktoré vznikli od 1. januára 1993 do 31. augusta 2017 za podmienky, že občan uhradí svoj dlh voči správcovi pohľadávky do 31. decembra 2017," vysvetľujú predkladatelia. Po zaplatení dlhu by mali byť občanovi odpustené úroky z omeškania a poplatky a správca pohľadávky by mal podať návrh na zastavenie exekúcie. "Zároveň návrh zákona stanovuje výšku pohľadávky občana SR voči správcovi pohľadávky nepresahujúcu 10.000 eur bez príslušenstva," dopĺňajú navrhovatelia. Poukazujú, že podľa štatistík ministerstva spravodlivosti prebiehajú na Slovensku v súčasnosti tri milióny exekúcií. "Exekútori môžu zrážať dlh aj z nemocenskej dávky, dôchodku a výživného. Podľa najnovších informácií zo Sociálnej poisťovni má viac ako 34.000 dôchodcov exekvovanú časť dôchodku," upozorňujú poslanci. Zákon o exekučnej amnestii by podľa nich umožnil skupine asi 540.000 občanov SR vrátane spomínaných dôchodcov splatiť svoj dlh voči správcovi pohľadávky a zastaviť exekúciu. "Tým si vytvoria podmienky pre vyššiu kvalitu života v Slovenskej republike," uzatvárajú poslanci zo Sme rodina. Účinnosť zákona navrhujú na 1. septembra 2017.


DNES PÍŠE ROBERT BIELIKČo povedal Wittgenstein o pokore, platí

Azda by stačila aj úcta k obyčajnému slovu, k jeho schopnosti byť pravdivé v súlade s faktmi.

Autor je maliar a básnik Pred nejakým časom istá americká vládna organizácia poverila skupinu vedcov, aby našla vhodné miesto na uskladnenie jadrového odpadu, ktorý, ako vieme, zostáva rádioaktívny najmenej desaťtisíc rokov. Čoskoro sa ukázalo, že aj keby vedci takú lokalitu našli, väčší problém bude s jej označením, ktoré by budúce generácie zrozumiteľne varovalo. Ak sme totiž po dvoch či troch tisícročiach stratili kľúč k väčšine niekdajších jazykov, podobný proces môžeme predpokladať aj v budúcnosti. Skupina lingvistov a antropológov napokon došla k záveru, že neexistuje žiaden jazyk, a to ani piktografický, ktorý by bol zrozumiteľný mimo kontext, v akom vznikol. Ak človek stojí pevnými nohami na zemi, pozná svoje limity a pravdivo reflektuje svoj život, alebo – povedané Wittgensteinom – ak nedáva prednosť domnienkam a predstavám, ale faktom, potom je pokorný. Vedci po dlhom skúmaní teda iba zopakovali tézu, ktorú dávno pred nimi vyriekol azda najcitovanejší filozof 20. storočia Ludwig Wittgenstein. V týchto aprílových dňoch uplynie 130 rokov od jeho narodenia. Wittgensteinove Denníky patria k tým niekoľkým knihám, ku ktorým sa dlhodobo a pravidelne vraciam. Filozofov odkaz je isto mnohorozmerný, no pre mňa z neho vyčnieva predovšetkým slovo pokora. Právom sa môžeme pýtať, či má toto čudné, archaické slovo dnes ešte nejaký význam. Jeho latinský koreň humilitas súvisí so slovom humus, teda zem. Ak človek stojí pevnými nohami na zemi, pozná svoje limity a pravdivo reflektuje svoj život, alebo – povedané Wittgensteinom – ak nedáva prednosť domnienkam a predstavám, ale faktom, potom je pokorný. O jedinej knihe, ktorú publikoval za svojho života – Logicko-filozofickom traktáte – filozof povedal, že zmysel traktátu je etický (hoci o etike v ňom veľa nenájdeme), že kniha sa skladá z dvoch častí: z napísanej a z nenapísanej. A že podstatná je tá druhá, nenapísaná. Tá, ktorá sa nedá vysloviť. Ak by si dnešný uvravený svet, v ktorom každý vytrubuje svoju „pravdu“ do rozhlasu, televízie či na sociálnych sieťach, osvojil aspoň zlomok z rešpektu filozofa k tomu naozaj podstatnému, zavládlo by ticho. Azda by však stačila aj úcta k obyčajnému slovu, k jeho schopnosti byť pravdivé v súlade s faktmi. Transparentnejšia by bola politika, čírejšie a priezračnejšie vzťahy medzi ľuďmi. Ľahší by bol svet.


Pachingera z kauzy nebankoviek eskortovali zbytočne, neprišiel jeho obhajca

Na Okresnom súde Bratislava I čelí Pachinger obžalobe zo sprenevery.

BRATISLAVA. Okresný súd Bratislava I sa mal v stredu zaoberať prípadom sprenevery, kde čelí obžalobe Patrik Pachinger, právoplatne odsúdený v kauze skrachovaných nebankových spoločností BMG Invest a Horizont Slovakia. Eskorta justičnej stráže však obžalovaného priviedla zbytočne, keďže sa nedostavil jeho obhajca. Advokát pritom súdu nezaslal žiadne ospravedlnenie a nič o ňom nevedel ani samotný Pachinger. Súd tak obhajcovi za zmarenie pojednávania uložil pokutu 300 eur. V kauze skrachovaných nebankových spoločností Špecializovaný trestný súd odsúdil Dávida Brtvu na deväť rokov, Patrika Pachingera na sedem rokov a Jozefa Majského na deväť rokov väzenia. Podľa rozsudku Jozef Majský, Dávid Brtva a Patrik Pachinger vytváraním falošných pohľadávok voči nebankovým spoločnostiam medzi septembrom 2001 a februárom 2002 spôsobili týmto inštitúciám škodu 448 miliónov vtedajších slovenských korún. Zo zatvorených pobočiek nebankových spoločností sa obohatili o 53 miliónov korún. Činnosť trojice podľa obžaloby riadil Jozef Majský, ktorý „zadával úlohy a zabezpečoval prostriedky“. Vtedajší majitelia spoločností Dávid Brtva a Patrik Pachinger falšovali potrebné dokumenty. K usvedčeniu Jozefa Majského, Dávida Brtvu a Patrika Pachingera dopomohli aj svedecké výpovede vrátane výpovedí odsúdených Vladimíra Fruniho a Mariána Šebeščáka. V prípade Pachingera a Brtvu potvrdil tresty aj Najvyšší súd SR. Majského najskôr pre jeho zdravotný stav vyčlenili na samostatné konanie. V marci tohto roku najvyšší súd oznámil, že konanie proti Majskému z dôvodu jeho zdravotného stavu zastavili. Pachinger v júli tohto roka žiadal na Okresnom súde v Trnave o podmienečné prepustenie z výkonu trestu, súd mu však nevyhovel. Dávida Brtvu, ktorý bol spolu s ním odsúdený na deväťročný trest odňatia slobody, Okresný súd v Trnave pred rokom prepustil na slobodu. V septembri zase Špecializovaný trestný súd rozhodoval o Pachingerovej žiadosti o obnovu konania v kauze nebankoviek, jeho žiadosti šak nevyhovel. Aktuálna kauza prejednávaná pred Okresným súdom Bratislava I sa týka pokračujúceho obzvlášť závažného zločinu sprenevery. Podľa obžaloby Pachinger v desiatich skutkoch v rokoch 2010 - 2013 od poškodených pod prísľubom vyplácania mesačných výnosov z poskytnutej sumy vylákal finančné prostriedky v celkovej sume 959 750 eur. Tie však podľa prísľubu nezhodnotil, prípadne použil na vyplácanie iných, čím spôsobil škodu poškodeným v celkovej sume vyše 840-tisíc eur


Zomrel šéf Medzinárodnej agentúry pre atómovú energiu

Amano bol jedným z najhlasnejších obhajcov jadrovej dohody s Iránom.

VIEDEŇ. Vo veku 72 rokov zomrel japonský diplomat a predseda Medzinárodnej agentúry pre atómovú energiu (MAAE) Jukija Amano. Informovala o tom v pondelok agentúra AP. Amano venoval veľkú časť svojej profesionálnej kariéry práve nukleárnej problematike. Vyštudoval právo na univerzite v Tokiu. Od roku 1972 pôsobil na japonskom ministerstve zahraničných vecí, kde sa špecializoval na otázky odzbrojenia a nešírenia jadrových zbraní. V júni 2009 bol Amano tesnou väčšinou zvolený do funkcie predsedu MAEE, v ktorej po 12 rokoch vystriedal egyptského diplomata Muhammada Baradeja. Amano bol jedným z najhlasnejších obhajcov jadrovej dohody, ktorú v roku 2015 podpísalo s Iránom šesť svetových mocností - Británia, Čína, Francúzsko, Nemecko, Rusko a Spojené štáty.


Čína v Hongkongu predvádzala svoju vojenskú moc

Mesto, ktoré funguje vlastným systémom, navštívil čínsky prezident.

HONGKONG. Čínsky prezident Si Ťin-pching dnes urobil prehliadku vojakov umiestnených v Hongkongu, zdôrazňujúc tak čínsku zvrchovanosť nad touto bývalou britskou kolóniou, ktorú Londýn vrátil pred 20 rokmi Pekingu. Si prešiel pri svojej návšteve kasární čínskej ľudovej oslobodzovacej armády v džípe s otvorenou strechou popri radoch vojakov nastúpených na letiskovej ploche. Každú z 20 vojenských formácií osobitne vojensky pozdravil. Za vojakmi boli zoradené obrnené transportéry, bojové vozidlá, vrtuľníky a ďalšia vojenská technika, informovala agentúra AP. Išlo o zriedkavú prehliadku čínskej vojenskej moci v Hongkongu, kde sa armáda podľa agentúry AP zvyčajne na verejnosti veľmi neukazuje. Si, ktorý je aj predsedom ústrednej vojenskej komisie, navštívil vojakov na základni Š'-kang (Shek Kong) na predmestí Hongkongu, kam pricestoval pri príležitosti 20. výročia vrátenia Hongkongu Číne. Británia jej odovzdala túto ázijskú finančnú metropolu úderom polnoci dňa 30. júna 1997. Čína v rámci tejto dohody udelila Hongkongu slobodu riadiť si väčšinu vlastných záležitostí samostatne na základe princípu "jedna krajina, dva systémy". Ponechala si však v rukách obranu Hongkongu a zahraničné záležitosti a na území Hongkongu umiestnila natrvalo vojakov z pevninskej Číny. Si Ťin-pching pricestoval pri príležitosti okrúhleho výročia na trojdňovú návštevu Hongkongu, v rámci ktorej v sobotu slávnostne uvedie do funkcie novú správkyňu Hongkongu Carrie Lamovú. Túto favoritku Pekingu zvolila do funkcie najvyššej predstaviteľky ostrova vyše 1000-členná volebná komisia zložená prevažne z prívržencov čínskej komunistickej vlády. Prezidentovu návštevu sprevádzajú prísne bezpečnostné opatrenia, keďže hongkonské orgány očakávajú protestné akcie. Dvadsaťšesť prodemokratických aktivistov zadržaných v stredu večer prepustili na kauciu na slobodu bez obvinenia, musia sa však v septembri hlásiť na polícii. Časť z nich strávila vo väzbe vyše 30 hodín po tom, ako pri hotelovom komplexe, kde býva Si Ťin-pching, vyliezla na obrovskú sochu kvetu, ktorú daroval Hongkongu Peking.


Valjent bránil hviezdy Realu Madrid, jeho Mallorca senzačne vyhrala
 Fortuna liga

Rebríček strelcov
 II. liga SR
 Premier League
La Liga
 Serie A
 Bundesliga
 Ligue 1
 Česká liga
 Škrtel v Turecku

MADRID. Futbalisti Realu Madrid utrpeli prvú prehru v tejto sezóne najvyššej španielskej súťaže, keď v sobotňajšom stretnutí deviateho kola prehrali na pôde RCD Mallorca 0:1. V strede domácej obrany prispel k čistému kontu slovenský reprezentant Martin Valjent, ktorý absolvoval celý zápas. Jediný gól strelil už v 7. minúte Lago Junior. Mallorca dosiahla druhé víťazstvo za sebou a posunula sa na štrnástu pozíciu s desaťbodovým ziskom. Hostia prišli v 74. minúte o vylúčeného Alvara Odriozolu a v tabuľke klesli na druhú priečku o bod za FC Barcelona. Obhajca titulu nemal žiadne komplikácie na ihrisku Eibaru a zvíťazil 3:0. Do streleckej listiny sa zapísalo kompletné útočné trio favorita. V 13. minúte si za obranu zabehol Antoine Griezmann a s pomocou žrde otvoril skóre. Po prestávke sa po typických kombinačných akciách Barcelony presadili aj Lionel Messi a Luis Suárez. Atlético Madrid remizovalo na vlastnej pôde s Valenciou 1:1 a nerozhodný výsledok si pripísalo v treťom súboji za sebou. Góly: 13. Griezmann, 58. Messi, 66. Suárez Góly: 36. Costa (z 11 m) - 82. Parejo ČK: 90.+1 Lee Kang-in (Valencia) Góly: 64. a 84. Angel Gól: 7. Junior ČK: 74. Odriozola (Real) po 2. ŽK /obranca Martin Valjent (Mallorca) odohral celé stretnutie/


Dizajnéri Ikea žili na vesmírnej stanici. Hľadali inšpiráciu pre malé byty

BRATISLAVA. Niektorí dizajnéri nábytkárskeho gigantu Ikea si vyskúšali život v netradičných podmienkach. Tri dni žili vo výskumnej stanici Nasa s kruhovým pôdorysom v priemere 10 metrov, píše český spravodajský web idnes.cz. I napriek tomu ich dočasný domov, ktorý je vybudovaný v púšti amerického štátu Utah, spĺňal i cez miniatúrne rozmery všetky nutné kritériá, ktoré majú vesmírne obydlia, vrátane nulovej produkcie odpadu. Ich úlohou bolo navrhnúť riešenia, ako ušetriť priestor v malých bytoch. „Pripravili sme im program, ktorý sa od predpokladaného programu posádky na Marse nelíši,“ povedala webu Quartz vesmírna architektka a dizajnérka z americkej agentúry Nasa Constance Adamsová, ktorá mala tím na starosti. Tím celý postup konzultoval s reportérmi, ktorí sedeli na druhej strane planéty v kancelárii IKEA vo švédskom meste Älmhult. Súčasťou tímu, ktorý sa experimentu zúčastnil bol aj dizajnér Ikea Michael Nikolic. Svoju skúsenosť opísal ako spojenie bláznovstva a zábavy. Život v stiesnených podmienkach totiž nie je to najhoršie, čo budúcich kozmonautov čaká. Dizajnéri si museli osvojiť nielen prácu s extrémne odolnými materiálmi, ale aj varenie. Navyše, všetko podlieha prísnym ekonomickým kritériám. Nazmar nesmie vyjsť ani kvapka vody pri sprchovaní a denné jedlo hody tiež nepripomína. Dostať na Mars jedno kilo mäsa vyjde na viac ako dva milióny dolárov. Astronauti sa tiež učia ako v krajných prípadoch pripraviť k jedlu rastliny, ktoré za iných okolností slúžia k výrobe kyslíka. „Dizajn, ktorý aplikujeme vo vesmírnej architektúre je udržateľný,“ vysvetlila Adamsová. Švédsky nábytkársky gigant by poznatky z vesmírneho programu rád podľa webu idnes.cz uplatnil pri riešení skladby bytov v hustých mestských prostrediach. Na spoločnom projekte sa podieľa i Vysoká škola priemyselného dizajnu zo švédskeho Lundu, ktorá svojich absolventov posiela na vesmírnu stanicu NASA od roku 1999.


Kolumbijský pedofil dostal 60 rokov za zneužitie 276 detí

Odsúdený bol päť rokov na úteku, vlani ho chytili vo Venezuele.

BRATISLAVA. Súd v kolumbijskom meste Barranquilla poslal na 60 rokov za mreže muža, ktorý sa priznal k sexuálnemu zneužitiu 276 detí. Tridsiatnik Juan Carlos Sánchez Latorre tak spravil v rokoch 2007 - 2008. Muž využíval na internete prezývku Veľký zlý vlk, pod ktorou tam zverejňoval fotky a videá zneužívania. Podľa prokurátorov svoje obete oslovil práve na internete a potom sa s nimi stretol v obchodných centrách, pričom im často ponúkal peniaze za sexuálny kontakt. Ak odmietli, často ich napadol, píše spravodajský portál BBC. Sánchez Latorre bol päť rokov na úteku, než ho vlani chytili s falošnými dokladmi vo venezuelskom Maracaibe a v septembri vydali do vlasti. Úrady predpokladajú, že odsúdený spáchal ďalšie zločiny aj vo Venezuele.


Barnier: Dvadsaťsedem členov EÚ nemôže platiť za to, čo dohodli lídri 28 členov

Hlavný vyjednávač Únie pre brexit je sklamaný z doterajšieho priebehu rokovaní.

BRUSEL. Spojené kráľovstvo musí vyrovnať svoje finančné záväzky voči rozpočtu Európskej únie v plnej výške. Uviedol to vo štvrtok v Bruseli hlavný vyjednávač EÚ pre brexit Michel Barnier. Barnier, ktorý novinárom predstavil dokument o zásadách Európskej komisie pre politický dialóg o Írsku a Severnom Írsku v rámci rokovaní o brexite, čelil aj otázkam o finančnom vyrovnaní medzi Londýnom a Bruselom. V tejto súvislosti uviedol, že je presvedčený, že britská strana musí vyrovnať svoj podiel v rozpočte EÚ v plnej výške. Pripomenul, že pre Britániu ako člena EÚ vyplývajú jasné rozpočtové záväzky, avšak podľa jeho slov sa Londýn tvári, akoby chcel ustúpiť z týchto záväzkov. Barnier priznal, že možno hovoriť o "probléme dôvery". "Bol som veľmi sklamaný," zhodnotil Barnier doterajšie tri kolá rokovaní o brexite, počas ktorých Briti nedokázali jasne vymedziť svoje pozície. A s odkazom na finančné záväzky dodal, že "27 členských krajín nemôže platiť za to, čo bolo dohodnuté na úrovni 28 krajín". Podobu viacročného finančného rozpočtu na obdobie 2014 - 2020, vrátane výdavkov a záväzkov, schvaľovali všetci lídri EÚ na summite koncom 2013. Presná výška britskej "faktúry" za odchod z EÚ ešte nebola oficiálne oznámená, podľa doterajších mediálnych výstupov sa však pohybuje v rozpätí od 60 do 100 miliárd eur.


Vyšetrovanie bitky chuligánov v Bratislave stále neukončili, zatiaľ odsúdili sedem osôb

BRATISLAVA. Polícia naďalej vyšetruje júlovú bitku zahraničných futbalových chuligánov, ktorá sa odohrala na bratislavskej Ventúrskej ulici. Pre agentúru SITA to uviedla bratislavská policajná hovorkyňa Lucia Mihalíková. Ako dodala, vyšetrovatelia zhromažďujú dôkazy a vyhodnocujú kamerové záznamy. Polícia ešte v júli avizovala, že popri siedmich už odsúdených osobách môžu v tejto kauze v závislosti od dôkaznej situácie padnúť ďalšie obvinenia. Policajti po bitke futbalových fanúšikov klubov Levski Sofia, Cracovia Krakov a Ajax Amsterdam zadržali začiatkom júla na Ventúrskej ulici v Bratislave 107 osôb - 41 Poliakov, 15 Holanďanov a 51 Bulharov. Zo 107 zadržaných bolo 51 klasifikovaných ako poškodení (napadnutí Bulhari). Spomedzi zvyšných 56 osôb (Poliaci a Holanďania) bolo zatiaľ sedem odsúdených za výtržníctvo. Súd im uložil šesťmesačné nepodmienečné tresty a následne vyhostenie zo Slovenska na tri roky. V súvislosti s bitkou v bratislavskom Starom Meste zasahovalo v júli 106 policajtov a ďalších 24 eskortovalo zadržaných. Polícia bola podľa svojho stanoviska pripravená na možnosť narušenia verejného poriadku medzi fanúšikmi Slovana, ktorý v daný deň hral v Bratislave zápas, a fanúšikmi poľských mužstiev. Na Ventúrskej ulici sa však medzičasom odohrala bitka medzi poľskými a bulharskými fanúšikmi. Bulhari z klubu Levski Sofia cestovali na zápas do Ružomberka, Poliaci z Cracovie Krakov a s nimi spriaznení Holanďania zase do Dunajskej Stredy.


Keď bude Británia pripravená, začneme rokovať o brexite, vyhlásil Barnier

Hlavný vyjednávač EÚ pre brexit zopakoval, že prioritou pri rokovaniach budú práva občanov.

BRUSEL. V momente, keď bude Spojené kráľovstvo pripravené, mali by sa začať rokovania - hodiny tikajú, vyhlásil v stredu v Bruseli hlavný vyjednávač EÚ pre brexit Michel Barnier, ktorý predstavil konkrétne negociačné usmernenia Európskej komisie (EK) pre rokovania o brexite. Rokovania podľa neho budú náročné, ale je odhodlaný dosiahnuť dohodu. Hlavný vyjednávač EÚ pre brexit avizoval citeľné dôsledky brexitu a pripomenul, že ukončenie 43-ročného britského členstva v spoločenstve bude zložité. "Tí, čo tvrdia opak, klamú," povedal. V duchu záverov sobotňajšieho summitu lídrov členských štátov EÚ zopakoval, že prioritou na rokovaniach budú práva občanov, finančné vyrovnanie a dohoda o hraničnom režime, najmä v Írsku. Britániu vyzval na zvýšené úsilie v týchto oblastiach s tým, že to zvýši šancu na rýchlejšie uzavretie dohody. Práve hroziacej "tvrdej hranici" medzi Írskom a Severným Írskom sľúbil Barnier venovať osobitnú pozornosť a avizoval, že Írsko navštívi budúci týždeň. EÚ bude od Británie vyžadovať vynútiteľné práva a garancie pre občanov, ktorí tam žijú a pracujú, to isté platí pre Britov žijúcich v EÚ. Takýchto ľudí je v súčasnosti približne štyri a pol milióna, ale týkať sa to bude aj ďalších, ktorí v minulosti pracovali v Británii a vznikol im tak nárok na starobný dôchodok. O plnení a výklade práv občanov EÚ bude do dňa brexitu rozhodovať Európsky súdny dvor. Diplomatické zdroje zatiaľ nevedeli s istotou povedať, či to bude platiť aj po odchode Spojeného kráľovstva z EÚ. Pri finančnom vyrovnaní Barnier zdôraznil, že bude jediný konečný účet. "Nie je to trest, ani daň za odchod, iba vyrovnanie účtov," vyhlásil. Odmietol povedať celkovú sumu. Tá bude pozostávať z britských príspevkov do rozpočtu, Európskej centrálnej a Európskej investičnej banky a do ďalších fondov a agentúr EÚ. Diplomatické zdroje uviedli, že sumu ťažko povedať, pretože najprv sa musí Únia s Britmi dohodnúť, čo presne a akým spôsobom bude do nej započítané. Zároveň sa suma bude ešte meniť v závislosti od finančných rozhodnutí, ktoré budú v rámci EÚ prijaté až do dňa brexitu. "Budem pracovať s faktami, číslami, zákonmi a riešeniami," uviedol vyjednávač EÚ s tým, že si mieni počas rokovaní zachovať chladnú hlavu a sústredí sa na dosiahnutie dohody. Barnier označil minulotýždňové stretnutie s britskou premiérkou Theresou Mayovou za veľmi príjemné a dúfa v uzavretie srdečnej dohody. S úsmevom skonštatoval, že on i Mayová majú obaja radi turistiku v horách. "Keď chodíte po horách, musíte dodržiavať viacero pravidiel, rátať s úrazmi, padajúcimi skalami. Musíte stačiť s dychom, mať vytrvalosť a stále sa pozerať na vrchol," vysvetlil. EK v stredu predstavila smernicu, ktorá sa týka rokovaní o odchode Británie z EÚ. K rokovaniam o nastavení vzťahov medzi dvoma celkami po brexite EK predloží osobitné usmernenia. Barnier predpokladá, že dostatočný pokrok v rokovaniach by mohli obe strany dosiahnuť na jeseň 2017. Potom by EÚ mohla začať rokovať s Londýnom o nastavení vzťahov po brexite. Plán EÚ počíta s uzavretím finálnej dohody v októbri 2018. Marec 2019, skutočný brexit Dátum skutočného brexitu bol stanovený na 29. marca 2019, ak sa dovtedy Európska rada jednomyseľne nerozhodne o predĺžení dvojročného rokovacieho obdobia. Obdobie medzi októbrom 2018 a marcom 2019 by malo slúžiť na ratifikáciu vyrokovanej dohody oboma stranami. Detailné usmernenia predstavujú právny nástroj, ktorý umožní konkrétne vyjednávanie. Schváliť ich musia členské štáty na zasadnutí Rady EÚ pre všeobecné záležitosti, ktorá pravdepodobne bude 22. mája. Tým udelia mandát Barnierovi na spustenie rokovaní. Rokovania medzi EÚ a Spojeným kráľovstvom o brexite sa ale začnú až po britských predčasných voľbách, ktoré sa budú konať 8. júna.


Pellegrini: Cieľom programu WIFI4EU je zaistiť internet zadarmo pre každého

Pellegrini priznal, že zámer zaviesť v tisíckach európskych lokalít internet zadarmo naráža na odpor zo strany telekomunikačných operátorov.

BRUSEL. Slovenskému predsedníctvu v Rade Európskej únie sa iba za dva mesiace od predloženia návrhu podarilo dospieť k zhode medzi členskými štátmi ohľadom programu WIFI4EU (wifi pre EÚ), ktorého cieľom je zadarmo zaistiť bezplatný vysokorýchlostný internet v mestách a obciach členských štátov EÚ. Pre TASR túto informáciu potvrdil podpredseda vlády SR pre investície a informatizáciu Peter Pellegrini po príchode na zasadnutie Rady EÚ pre dopravu, telekomunikácie a energetiku v Bruseli. Pellegrini priznal, že zámer zaviesť v tisíckach európskych lokalít internet zadarmo naráža na odpor zo strany telekomunikačných operátorov, ktorí hovoria o zásahu do trhového prostredia a o tom, že poskytovanie služieb zadarmo narúša štandardnú hospodársku súťaž. "Musíme sa ale na to pozrieť z iného pohľadu, vytvárať priestor, aby si cez internet mohol vybavovať veci a vzdelávať sa aj niekto, kto nie je klientom telekomunikačných operátorov," vysvetlil Pellegrini. Spresnil, že sa to týka maloletých, ktorí ešte nemajú vlastnú SIM-kartu, ale vlastnia zariadenia schopné komunikovať cez wifi a aj tých Európanov, ktorí si nemôžu dovoliť platiť za prístup k internetu. "Je to projekt, ktorý má priniesť internet a digitálne technológie k ľudom bez ohľadu na to z akej sociálnej vrstvy pochádzajú". Podľa jeho slov dnešné rokovania ministrov v Bruseli sa budú týkať aj toho ako "uspokojiť" operátorov internetu, zároveň však pripomenul, že pre telekomunikačné spoločnosti sa črtá nový model podnikania. Lebo cez program WIFI4EU mestá a obce získajú zdroje iba na výstavbu infraštruktúry, na natiahnutie optických káblov a inštaláciu routerov a nič nebráni operátorom, aby sa s mestami dohodli na mesačnom paušále za vysokorýchlostný internet. Ktorý budú mať občania týchto miest zadarmo či v centre mesta, v knižniciach alebo na úradoch. Pellegrini pripomenul, že mnohé lokálne samosprávy v krajinách EÚ, vrátane Slovenska, už takéto programy majú. Program presadený slovenským predsedníctvom hovorí o jednoduchom modeli, keď mestá a obce budú môcť elektronicky požiadať o finančný príspevok vo výške 15.000 až 20.000 eur zo strany Európskej komisie. Odhadom by z tohto programu malo profitovať 6000 až 8000 miest a obcí v EÚ, pričom platí, že kto sa skôr prihlási, má väčšie šance. Podpredseda vlády SR upozornil, že na Slovensku funguje podobný program pre lokálne riešenia, pri ktorom môžeme využiť dostupné štrukturálne fondy a nečakať len na "veľký" projekt EÚ. Zároveň ocenil úspech slovenského tímu, ktorému sa pri tejto téme v rámci predsedníctva už za dva mesiace podarilo dospieť k čiastkovej dohode v Rade ministrov. Ak Európsky parlament na svojom decembrovom zasadnutí odobrí finančnú stránku tohto programu, celkovú zhodu môžu ministri potvrdiť najneskôr 19. decembra, na poslednej schôdzi pod taktovkou slovenského predsedníctva. V tom prípade by program WIFI4EU mohol začať platiť už v máji 2017.


Smer je za morálne odsúdenie Mečiarových amnestií, tvrdí Fico

BRATISLAVA. Zrušenie Mečiarových amnestií Národnou radou SR nemožno právne akceptovať. Vládna strana Smer je však ochotná podporiť ich morálne odsúdenie prostredníctvom deklarácie. Povedal to premiér a predseda strany Smer Robert Fico v dnešnej diskusnej relácii Sobotné dialógy. "Na túto tému nebudem meniť svoje postoje, nerobím politicky smrteľné saltá," povedal Fico. Stále trvá na tom, že Mečiarove amnestie sú morálnym suterénom, no sú právne nezrušiteľné. V tejto veci by podľa neho mohlo dôjsť k ešte jednej situácii. "Možno si do budúcnosti povieme, že zmeňme ústavu tak, aby prezident nemohol udeliť amnestiu," vysvetlil. Individuálne rozhodnutie o milosti by mu však podľa Fica mohlo ostať. Tému Mečiarových amnestií označil Fico za "problém, ktorý sa otvára pravidelne". Vždy sa vytiahnu, keď príde príležitosť, myslí si. "Máme neuveriteľnú schopnosť traumatizovať sami seba, to ako keby vo Francúzsku začali diskutovať na tému, či bol Napoleon Bonaparte masový vrah, alebo nie," povedal premiér. Amnestie udelené v roku 1998 sa týkajú prípadu zavlečenia prezidentovho syna Michala Kováča ml. do cudziny, ako aj zmareného referenda. Zo skutku zavlečenia bolo podozrievané vtedajšie vedenie SIS. S prípadom súvisí aj vražda Róberta Remiáša, ktorá sa stala pred 20 rokmi. Fico povedal, že s bývalým prezidentom Michalom Kováčom mal dobré osobné vzťahy. Mali si podľa neho čo povedať aj v období, keď bol Kováč na politickom dôchodku. "Je mi ľúto, že nás opustil, dovolím si však povedať, že vláda sa veľmi pričinila o to, aby sa s ním verejnosť rozlúčila dôstojne," dodal premiér.


Spojené štáty pridali 38 ľudí a spoločností na sankčný zoznam namierený proti Rusku

Sankcie sú zacielené voči ukrajinským separatistom a ich podporovateľom na východe Ukrajiny.

WASHINGTON. Spojené štáty pridali 38 osôb a spoločností na sankčný zoznam, ktorý vznikol v reakcii na vtrhnutie ruských síl na Ukrajinu v roku 2014. Oznámilo to v noci na stredu ministerstvo financií USA. Sankcie sú zacielené voči ukrajinským separatistom a ich podporovateľom na východe Ukrajiny, ako aj jednotlivcom a spoločnostiam zapleteným do ruskej anexie Krymu. Na zoznam pribudlo tiež niekoľko ruských predstaviteľov a spoločností, ktoré sa vyhýbajú existujúcim sankčným opatreniam, informuje agentúra DPA. "Tieto opatrenia budú ďalej vyvíjať tlak na Rusko, aby hľadalo diplomatické riešenie. Naša súčasná administratíva sa pridržiava diplomatického procesu, ktorý zaručuje Ukrajine suverenitu. Sankcie nebudú zmiernené dovtedy, kým Rusko nezačne napĺňať svoje záväzky vyplývajúce z minských dohôd," uviedol šéf zmieneného rezortu Steven Mnuchin. K narušeniu americko-ruských vzťahov prispeli aj obvinenia z toho, že Moskva zasahovala do vlaňajších prezidentských volieb v USA, čo zmrazilo očakávaný pokus o zblíženie medzi Bielym domom a Kremľom. Ukrajinský prezident Petro Porošenko, ktorý sa v utorok vo Washingtone stretol so svojím americkým náprotivkom Donaldom Trumpom, vyhlásil, že si je "celkom istý" tým, že Trumpova administratíva pomôže v jeho krajine nastoliť mier. Trump mu prisľúbil, že sankcie zostanú v platnosti, kým sa Rusko nestiahne z územia Ukrajiny.


AKTUALIZOVANÉBritský princ Philip odíde z verejného života

Špekulácie o zdraví kráľovnej Alžbety II. či jej manžela rozvíril bulvárny denník.

LONDÝN. Buckinghamský palác na štvrtok zvolal mimoriadnu schôdzu vedenia personálu britskej kráľovnej Alžbety II. Neskôr kráľovská rodina oficiálne oznámila, že kráľovnin manžel, 95-ročný princ Philip, viac nebude vykonávať povinnosti späté s jeho funkciou. Informáciu o schôdzi ako prvý priniesol denník Daily Mail, keď takéto stretnutia označil za "vysoko neobvyklé". Predstavitelia Buckinghamského paláca následne upokojovali, že nie je dôvod na obavy o zdravie kráľovského páru. Médiá čoskoro začali špekulácie o závažnosti schôdzky vyvracať s odvolaním sa na zdroje z Buckinghamského paláca. BBC informovala, že stretnutie sa netýka zdravia kráľovského páru. Kráľovský pár sa v stredu objavil na verejnosti a podľa britských médií sa očividne tešil dobrému zdraviu. Kráľovná prijala britskú premiérku Theresu Mayovú, aby formálne vyslovila súhlas s rozpustením parlamentu pred nadchádzajúcimi predčasnými parlamentnými voľbami.


Internet nie je pripravený na dôležitú bezpečnostnú aktualizáciu

Výmena bezpečnostných kľúčov by sa mala skončiť v marci 2018.

NEW YORK, BRATISLAVA. Kryptografické kľúče vytvorili už pred rokom. V tomto októbri ich chcela nezisková organizácia Icann uviesť do používania. Veľké firmy a prevádzkovatelia sa na výmenu nedokázali pripraviť. Ak by Icann vymenila kľúče podľa plánu 11. októbra, desiatky miliónov ľudí mohli prísť o prístup k internetu. Päť percent firiem z nich zaostalo v aktualizáciách, či nastaveniach. Zámer o zabezpečenie internetu sa odsunul na neurčito, Icann dúfa, že výmena sa ukončí v marci 2018, píše BBC. Predmetom modernizácie je služba DNSSEC, ktorá slúži na bezpečný preklad doménových názvov na IP adresy. Narozdiel od pôvodnej DNS služby, pre podpisovanie odpovedí používa kryptografický kľúč. Vďaka nemu nemôžu hackeri vstúpiť do komunikácie, aby počítaču či zariadeniu pri dopyte podvrhli nesprávnu cieľovú IP adresu. Takáto ochrana je užitočná pre internetové služby, ktoré nemajú vlastné šifrovanie a zabezpečenie. DNSSEC používa svoj starý kľúč od roku 2010 a nie je známe, že by bola jeho bezpečnosť ohrozená. Nie všetky národné domény zabezpečenie využívajú. Kým v susedných Čechách áno, Slovensko je mimo tohto sveta modernizácie. DNSSEC používajú nielen podniky, ale aj koncoví používatelia. V tejto chvíli k zabezpečenej službe pristupuje 750 miliónov používateľov. ICANN intenzívne pracuje na tom, aby sa spojil so všetkými prevádzkovateľmi DNSSEC serverov, ktorí dodnes nesplnili svoje povinnosti.